Rangka Berusia 6000 Tahun Ditemui Pengkaji UKM. Berkemungkinan Bongkar Rahsia Kehidupan Prasejarah Tanah Air

Rangka manusia prasejarah yang hampir lengkap yang dianggarkan berumur 6,000 hingga 8,000 tahun lalu telah ditemui oleh sekumpulan penyelidik dari Institut Alam dan Tamadun Melayu (ATMA), Universiti Kebangsaan Malaysia (UKM) bersama penyelidik-penyelidik dari Universiti Pendidikan Sultan Idris (UPSI) dan Jabatan Warisan Negara (JWN) di Gua Chawan, Lembah Nenggiri, Ulu Kelantan, baru-baru ini.

Menteri Pelancongan, Seni dan Budaya Malaysia, Datuk Mohamaddin Ketapi berkata, penemuan rangka manusia itu adalah penemuan yang penting bagi arkeologi negara kerana dapat memberi fakta baharu terhadap amalan pengkebumian dan budaya kehidupan zaman prasejarah di Malaysia.

Ujar beliau, rangka manusia itu ditanam dalam keadaan sedikit melipat dengan bahagian muka menghala ke arah utara, manakala bahagian lutut menghala ke bahagian selatan dan posisi rangka tersebut menghadap ke bahagian kanan.

“Hasil penyelidikan, dipercayai bahawa rangka ini adalah remaja perempuan yang berumur 25 hingga 30 tahun berdasarkan tulang pelvis rangka tersebut.

“Ia dikebumikan dengan bahagian kaki dilapik dengan batu kapur serta bahagian kepala juga dilapikkan dengan batu kapur.

“Tangan kanan memegang makanan berupa siput serta alat repeh. Terdapat juga batu pengisar-memukul (grandstone-pounder) yang diletakkan di bahagian kaki sebagai alat iringan si mati,” jelasnya pada Sidang Media baru-baru ini.

Katanya, sampel gigi dan cengkerang siput akan dihantar ke Beta Lab, Florida, Amerika Syarikat untuk memperoleh pentarikhan kronometrik.

Antara artifak lain yang ditemui bersama rangka tersebut ialah alat litik, sisa makanan berupa tulang binatang, cengkerang siput, brutia costula dan serpihan tembikar.

Alat litik yang ditemui termasuklah alat pengetuk (hammerstone), alat batu pengisar (grindstone), batu pelandas (anvil), alat batu unifas, alat batu bifas, batu pahat, mata lembing dan repeh.

Sementara itu, Ketua Penyelidik, Prof. Madya Dr. Zuliskandar Ramli dari ATMA UKM berkata, kawasan tersebut akan dibangunkan projek Empangan Nenggiri suatu masa nanti.

“UKM terlibat dengan projek ekskavasi menyelamat arkeologi di kawasan tersebut. Memang ada bukti kajian lepas menunjukkan masyarakat mendiami kawasan itu.

“Data yang paling awal kita dapat pentarikhan di Gua Kecil dan Gua Kubang Kelawar di Bukit Batu Tambah menunjukkan bahawa masyarakat yang terawal tinggal di kawasan itu adalah 13,000 tahun lalu iaitu pada zaman Hoabinh, Mesolitik, Neolitik dan zaman logam hinggalah ke masyarakat orang asli sekarang yang ada di situ iaitu suku kaum Temiar,” katanya.

Beliau berkata, kajian tersebut tidak tertumpu di kawasan Gua Chawan sahaja tetapi merangkumi 12 gua dalam radiun 20 kilometer persegi.

Sumber: Kampusuols.com


Pendedahan Ustaz Hasrizal Tentang ‘Sindrom Sekolah Asrama’ ini Sangat Membuka Mata

Tulisan terbaru Ustaz Hasrizal mengenai masalah sekolah asrama mencetus kesedaran terhadap isu model institusi pendidikan tersebut.

Tulisan yang bertajuk Sekolah Berasrama dan ‘Boarding School Syndrome’ tersebut mendedahkan bahawa sistem sekolah asrama hakikatnya meninggalkan kesan psikologi terhadap kanak – kanak sepanjang hayatnya dan tak sepatutnya menjadi menjadi bahan gurauan.

Menariknya, tulisan tersebut dipersembahkan dalam bentuk penceritaan peribadi dialog ustaz dengan anaknya yang seronok belajar di asrama. Bersulamkan sumber kajian akademik, ustaz Hasrizal kemudian menyatakan bahawa sekolah asrama telah menjejaskan hubungan beliau dengan keluarga semenjak kecil.

Sebab itu semasa abi duduk di tepi kubur opah Ogos lalu, abi menangis sepuas-puasnya sebab antara kata-kata Opah yang abi teringat semasa abi nak ke Jordan dulu ialah, “lepas kamu ke asrama, kamu dah jadi ‘anak kerajaan’. Emak dah tak rasa emak menjaga kamu!”

Beliau juga mengusulkan bahawa sekolah asrama, sebagaimana idea asal penubuhannya, sewajarnya dijadikan pilihan sekiranya TERPAKSA. Terpaksa kerana perlukan bantuan kerajaan, atau apabila keluarga tidak mampu menyediakan keperluan asas persekolahan kanak – kanak.

Tambah sentap lagi, ustaz Hasrizal juga mendedahkan kebenaran sekolah asrama yang melahirkan pelajar – pelajar elitis yang bongkak.

Saya mual dengan idea old boys, alumni sekolah ini dan sekolah itu, kerana jiwa saya lebih resah memikirkan ketidakadilan di dalam pengagihan bajet sistem pendidikan kita secara keseluruhannya. Saya malu untuk berasa gah dengan pengalaman bersekolah asrama elit ketika mana saya tahu bahawa di bawah kementerian dan kerajaan yang sama, ada banyak sekolah lain yang terbiar kedaifan.

Menurut kertas kajian Boarding School Syndrome oleh Dr Joy Schaverien, anak – anak yang dihantar ke sekolah asrama pada usia awal mengalami kehilangan tempat bergantung, yang kemudian membentuk trauma.

Mereka terdedah dengan penderaan seksual oleh staf atau kanak – kanak lain lantas mereka membentuk lingkungan perlindungan yang baru. Hal ini menyembunyikan identiti peribadi mereka yang sebenar, yang bakal memberi kesan pada kehidupan dewasa mereka.


Ilusi Optik Terbaru Ini Dedahkan Anda Sebenarnya ‘Buta Lengkung’ atau Tidak.

Perhatikan gambar di bawah:

Apa yang anda nampak? Anda nampak garisan lurus, atau garisan lengkung berombak, atau garisan zig zag (bersudut tajam)? Anda nampak satu jenis, atau anda nampak kedua – duanya?

Jika penglihatan anda seperti orang lain, anda mungkin nampak garisan berombak, kemudian garisan zig zag, kemudian garisan berombak semula berulang – ulang, bukan? Jika ya, anda sebenarnya mengalami buta lengkung! (Jangan risau, ia bukanlah masalah kesihatan pun).

Kerana sebenarnya, semua garisan di atas sebenarnya adalah garisan berombak. (Tiada garisan zig – zag!)

Tak percaya? Lihat gambar penuh di bawah:

Perhatikan bahagian atas kiri dan bawah kanan gambar, iaitu di bahagian putih dan hitam. Anda akan dapati bahawa semua garisan ternyata merupakan garisan berombak, bukan zig – zag.

Tetapi apabila kita melihat bahagian kelabu, mata kita seolah – olah tertipu, apabila garisan berombak tersebut bertukar pula kepada garisan zig – zag, secara berselang – selang.

Ilusi optik ini ditemui oleh Dr Kohske Takahashi daripada Universiti Kyoto. Dr Kohske ini memang memiliki hobi pelik mencari ilusi – ilusi optik baru untuk dikaji.

Penemuan ini menunjukkan bahawa mata kita sebenarnya boleh terkeliru sama ada sesuatu objek itu berbentuk lengkung atau sudut.

Sebelum ini, kita anggap mata kita mampu membezakan dua bentuk tersebut secara berasingan, tapi ilusi optik di atas membuktikan bahawa sebenarnya mekanisme persepsi penglihatan lengkung dan sudut mata kita bersaing sesama sendiri!

Dr Kohske menyenaraikan beberapa kriteria yang membolehkan ilusi itu terjadi:

Jika anda berminat tentang topik ini, boleh tonton video AJAR mengenai ilusi optik:


10 Pencapaian Saintifik Malaysia Tahun 2018

Menjelang berlabuhnya tirai 2018, ayuh kita imbas semula pencapaian Malaysia dalam bidang sains, teknologi dan inovasi yang telah membuat tanah air bangga!

Stethee merupakan produk hasil kerjasama strategik antara Kementerian Kesihatan, MIDA, CREST dan M3DICINE.

Prof Teo Soo Hwang FASc menerima anugerah OBE daripada Permaisuri Elizabeth II atas sumbangan besar beliau dalam kajian kanser dan menjalin hubungan kerjasama antara Malaysia dan Britain.

6 sekolah yang mewakili Malaysia menangi 2 emas, 1 perak dan 2 gangsa. Ini kali pertama Malaysia mengambil bahagian dalam Archimedes.

Ho Kah Chun (UKM), Joshua Soo Zheyan, Muhammad Sollehin Idris (UM) dan Rabiatul Adawiyah Zayadi (UTHM) membentang kajian mengenai pelepah minyak sawit sebagai bahan teknologi nano untuk merawat air kumbahan industri.

Mereka mencipta aplikasi permainan atas talian untuk mendidik dan mempromosi sains nuklear dalam kalangan pelajar sekolah.

Pensyarah USM tersebut membentangkan kajian beliau tentang kegunaan antibodi – antigen untuk mendiagnosis penyakit tuberculosis. Beliau menumpaskan 11 lagi peserta akhir di FameLab International 2018.

Prof Ng daripada UM adalah satu – satunya saintis daripada negara membangun yang memperoleh anugerah tersebut. Ia adalah anugerah paling berprestij dalam fizik perubatan.

Projek tersebut adalah hasil kerjasama UITM dengan Jepun, Bhutan dan Filipina.

Ia sebagai medan bagi penyelidik untuk mengendalikan kajian berteknologi tinggi dan membangunkan projek – projek inovatif berasaskan Blockchain.

The World Academy of Sciences menganugerahkan beliau atas sumbangan hebat dalam bidang teknologi membran dan teknologi nano untuk nyahmasin air kumbahan, pengasingan gas dan hemodialisis.

Sumber: Akademi Sains Malaysia


“Cikgu Untuk Dihormati, Bukan Jadi Bahan Miang!”

Apabila tiba musim persekolahan sesi baru, pasti media sosial akan meriah dengan pelbagai cerita murid – murid yang mencuit hati, mengharukan dan mengagumkan.

Namun malangnya, terdapat suatu trend berita yang nampaknya masih berterusan dan tidak dapat dikikis sampai sekarang:

Berita ‘Miang’ terhadap cikgu – cikgu cantik.

Hakikatnya, berita sebegini diterbitkan setiap tahun setiap kali musim persekolahan baru oleh pelbagai portal media, termasuklah media arus perdana:

Tingkah laku segelintir portal berita serta pengguna media sosial yang mentularkan hal – hal sebegini ditegur oleh mereka yang kesal terhadap sikap buruk kepada nilai pendidikan dan para pendidik ini:

Laporan berita sedemikian juga dipersoalkan oleh warganet sebagai tidak relevan:

“Asal cantik je viral … myampah plak .. Cikgu yg x cantik mcam mana plak ? Jgn cntik tp pngkatan dlam pmbelajaran ?????? .. bnyak lg ckgu yg berkualiti.. jgn nk plih bulu” – Abie Musa

“Tak cantik mana pun. Org yg viral cerita ni matanya kerek kot. Yg penting parents mengharapkan cikgu yg berkaliber mengajar hingga anak mereka bijak pandai. Cantik tak ada maknanya. Mungkin sipenulis ni tengah gila bayang kat cikgu tu.” – Faridah Harun

“Kesian cikgu2 senior yg dah lama bertungkus lumus melayan karenah anak2 tahun 1 tak de pulak wartawan menemuramah bertanyakan rahsia sehingga mampu bertahan sampai di penghujung karier… sebab bukan calang2 guru yg boleh mengajar di tahun 1.. kalau tak ampuh, tak sabar, yg penting kalau tak penyayang kpd kanak2 takkan dapat mampu bertahan. Salute kpd semua rakan guru tahun 1 dan tadika” – Firdaus Din

“Maaf la media. Tolong la hentikan semua ni. Tiap kali bukak sekolah je ada je cikgu yang ko viralkan. Ko buat macam ni menyebabkan masyarakat fikir cikgu sekarang ni bergaya je lebih. Entah apa apa. Tiap kali awal tahun benda yang kau tumpukan siapa cikgu paling cantik. Fikir kami ni pendidik macam model ke?” – Benz Hussin

Semoga martabat guru terus dipelihara dan ditingkatkan.


Kita Patut Contohi Cara Dr Ini Pilih Sekolah Untuk Anak – anak.

Musim persekolahan tiba lagi, dan sudah pasti, satu persoalan yang difikirkan oleh ibu bapa adalah tentang pemilihan sekolah untuk anak – anak.

Dr Aznan Hasan, seorang sarjana yang sangat disegani dalam perbankan Islam, menceritakan bagaimana beliau membuat proses pemilihan sekolah yang terbaik untuk anak – anak beliau.

Beliau juga menerangkan, bahawa tiada salahnya menghantar anak – anak ke sekolah kerajaan berbanding sekolah swasta. Biasanya ibu bapa yang membuat pilihan ini atas sandaran keadaan kewangan.

“Permulaan pembukaan sekolah, setiap ibubapa yang mempunyai anak yang masih bersekolah akan cuba untuk mencari sekolah yang terbaik untuk anak-anak mereka. Kepada mereka yang tidak mempunyai kewangan yang begitu teguh, mungkin tiada pilihan yang ada melainkan sekolah kerajaan. Begitu juga terdapat ibubapa yang berkemampuan dan mereka tetap menghantar anak-anak mereka ke sekolah2 kerajaan kerana para gurunya mempunyai latihan yang terbaik. Pada saya, hujahan ini adalah betul. Siapapun tidak boleh menafikan perkara ini. Guru-gurunya memang amat terlatih. Even, dalam keadaan inipun, tuan-tuan sepatutnya membuat pertimbangan atas kekurangan-kekurangan yang ada, dan memikirkan bagaimana menampungnya”

Sebelum membuat pilihan sekolah, sesuatu yang perlu disedari adalah tiada sekolah yang sempurna.

“Sebagai seorang ibu dan ayah, saya dan isteri juga tidak terlepas di dalam membuat penilaian kepada sekolah-sekolah ini. Sejak dari awal lagi kami memyedari bahawa tidak ada sekolah yang sempurna. Sehebat mana sekalipun sesuatu sekolah itu, pasti terdapat aspek yang kita mengharapkan yang ia lebih baik lagi. Namun saya menyedari tiada sekolah yang sempurna. (Kita juga tidak sempurna, begitu juga orang lain. Terimalah kekurangan orang lain sepertimana orang lain juga menerima kekurangan kita).

Lalu apabila kami hendak membuat pilihan ke sekolah mana anak kami akan dihantar, kami akan berbincang tentang pro and kontranya sekolah-sekolah tersebut. Kami akan listkan kelebihan dan kekurangan sekolah-sekolah tersebut”

Berikut adalah beberapa aspek yang perlu diambil perhatian oleh ibu bapa:

“Untuk kami (mungkin juga boleh menjadi panduan kepada kepada tuan-tuan dan puan-puan), sebagai Ibubapa, kita perlu sedar bahawa terdapat tiga elemen penting yang membentuk sesuatu sekolah swasta, iaitulah: i) Falsafah pendidikannya ii) Konsep dan modelnya iii)Pentabdir dan pendidik

Ini adalah tiga aspek yang utama;

i) Falsafah pendidikannya merangkumi (included but not limited to) visi, misi, objektif pendidikan dsb. ii) Konsepnya dan modelnya adalah umpama sekolah beraliran agama, mixed antara agama dan akademik, peratus kedua-duanya, dsb. iii) Pentadbir dan pendidiknya, bermaksud siapakan yang menubuhkan dan mengendalikan sekolah tersebut.”

Begitu juga, amat penting untuk kita meneliti siapa yang menubuhkan sekolah tersebut, dan corak pemikiran mereka!

Amat penting untuk melihat juga siapakah yang menubuhkan dan mengendalikan sekolah tersebut dan apakah cara dan corak pemikiran mereka. Adalah terlalu naif untuk merasakan bahawa sekolah-sekolah ini ditubuhkan dan ditadbir oleh penubuhnya (kumpulan atau individu), dan kemudiannya sekolah tersebut dibiarkan bergerak tanpa sebarang kesanan fikiran langsung (without any influence) daripada penubuhnya (founders) terhadap corak dan perjalanan sekolah tersebut.

Hanya orang yang naif sahaja yang merasakan sebegitu. Satu lagi perlu diingat, corak dan cara fikir ini juga boleh berubah-ubah (evolving). Jadi tuan-tuan jangan hanya menganggap bahawa jika pada suatu masa, cara fikir penubuh dan pentadbir sekolah tersebut bersesuaian dengan cara fikir saudara, maka ianya akan selama-lamanya begitu. Cara fikir saudara boleh berubah, begitu juga dengan cara fikir mereka. Sudah tentulah apabila corak dan cara fikir mereka berubah, ianya akan turut mengesani cara (approach) mereka mengendalikan sekolah-sekolah tersebut.

Ini adalah perkara biasa. Sebab itulah Imam Hassan al-Banna amat menekankan pembentukan syaksiah Muslim sebagai batu asas utama dakwah beliau, kerana sehebat manapun sesuatu sistem, jika yang mengendalikannnya tidak betul atan terpesong, natijahnya tetap tidak baik. Sistem dan manusia yang mengendalikannya adalah dua elemen terpenting di dalam penbentukan apa juga sekalipun, termasuklah pendidikan.

Cara Dr ini menilai sungguh teliti:

“Semua ini perlu dilihat oleh para ibubapa di dalam membuat pilihan. Saya dan isteri juga tidak terkecuali. Apa yang kami buat ialah, meletakkan segala-galanya di atas meja (putting everything on the table). Kemudiannya, kita menilai segala baik dan buruknya semua sekolah-sekolah tersebut, melihatkan kepada ketiga-tiga aspek tersebut. Di samping turut membuat penilaian lapangan (field assessment) kepada sekolah-sekolah tersebut. Setiap kekurangan yang ada, maka kita bincang bagaimana untuk kita tampung kekurangan-kekurangan tersebut. Apakah kekurangan-kekurangan tersebut vital atau tidak ke atas pendidikan dan pembentukan anak-anak? Kita boleh tampung atau tidak, dsb?

Kita berbincang berdasarkan kepada maklumat-maklumat yang kita dapat daripada sumber yang pelbagai. Jika tuan-tuan merasakan bahawa ada perkara-perkara pokok yang tuan tidak bersetuju dengan sekolah-sekolah tersebut (dari segi cara fikir, tanggapan, nilai dll) dan tuan merasakan dengan kekurangan tuan-tuan, tuan-tuan tidak mungkin dapat menampungnya, maka jika saya di tempat tuan, saya tidak akan hantar anak saya ke sekolah tersebut. Saya tidak akan mengambil risiko anak saya akan dibentuk berbeza dengan sistem dan nilai-nilai hidup yang saya percaya.

Apabila kami telah bersetuju untuk sesuatu sekolah, maka kami akan melihat bagaimanakah kekurangan-kekurangan yang ada tersebut dapat kita tampung, termasuk jugalah jika sekiranya berkemungkinan terdapat cara fikir yang (pada kami) tidak tepat. Bagaimanakah untuk kita dapat pastikan bahawa kita akan tahu tentang perkara tersebut dan kita dapat betulkan kembali cara fikir tersebut. Alhamdulilllah, isteri saya memainkan peranan yang amat besar dalam hal ini. Mungkin kerana kesibukan saya dan juga sememangnya beliau pandai mencari masa dan ruang untuk “mengorek” dan memberikan sudut pandangan yang lain untuk anak-anak. Kadangkala saya mendengar juga cara beliau membentangkan pandangan beliau dan berhujah. Kadangkala dalam keretapun masih sempat. Hhmm. Menarik. Kemampuan beliau, yang saya agak kurang jika hendak dibandingkan. Kadangkala penerangan saya tak “turun level” sangat. Jadi beliau yang tolong turunkan “level” tersebut dan buat anak-anak faham.”

Akhirnya, perlu disedari, pendidikan anak – anak adalah sesuatu yang besar:

“Pada saya inilah antara asas-asas pertimbangan untuk memilih sekolah untuk anak-anak kita. Buat penilaian sendiri. Jangan hanya mendengar cakap-cakap orang. Timbangtarakan segala pro dan contra berdasarkan tiga aspek yang saya sebutkan di atas. Mungkin tulisan ini sedikit sebanyak membantu. Pengalaman kerdil saya menyatakan bahwa anak-anak kita juga tidak sama. Tahap kematangan mereka juga berbeza-beza. Pendidikan anak-anak kita adalah suatu tanggungjawab yang besar. At the end of the day, kita jugalah yang menjadi pendidik awal dan akhirnya. Buat saya dan isteri, saya berpuas hati dengan sekolah-sekolah yang kami pilih untuk anak-anak kami, dulu dan sekarang (rasanya tak perlulah nak sebut sekolah mana, nanti kata nak promote pulak)??.”


Macam Mana Ahli Silap Mata Jalanan Boleh Terapung?

Jika anda pernah melancong ke merata tempat, pasti anda pernah terserempak dengan ‘ahli silap mata jalanan’ yang kelihatan seperti terapung. Kadang kala ia dilakukan bersendirian, dengan tukang silap mata terapung sekadar memegang ‘tongkat kayu’, atau kadang kala ia dibuat berpasangan.

Dalam versi perseorangan, ahli mistik tersebut akan kelihatan seperti terapung di atas karpet atau kebun kecil dalam posisi duduk, sambil memegang tongkat. Bagi orang yang lalu lalang, dia seperti memiliki ketahanan mental dan chakra untuk terapung selama berjam – jam.

Dah pasti untuk menguatkan ilusi ini, ahli silap mata jalanan tersebut akan berpakaian seperti sami atau yogi dan mengatakan mereka menguasai kuasa apungan setelah bertapa di puncak gunung di Tibet.

Namun sebenarnya ada penjelasan mudah untuk membongkar ilusi ini. Mereka hakikatnya cumalah memperdaya orang awam yang lalu lalang dengan prinsip fizik yang ringkas.

Ringkasnya, ilusi orang terapung ini dibuat dengan mengguna pakai tiang dan plat besi yang direka secara khusus dan diposisikan secara strategik. Walaupun kelihatan seperti mereka melanggar hukum fizik, hakikatnya struktur tersebut sungguh stabil dan terdiri daripada hanya tiga bahagian:

Dan rupa – rupanya ada sebab kenapa mereka berpakaian seperti sami, kerana pakaian yang labuh memudahkan mereka menyorokkan tiang dan kerusi besi tersebut. Plat besi di bawah pula disorok menggunakan karpet atau kebun tadi.

Untuk versi dua orang pula, strukturnya sedikit berbeza, tapi prinsipnya sama.

Video pendek ini menerangkan bagaimana ia berfungsi, kalau anda masih ragu – ragu.


Pelajar MRSM Gondol Banyak Pingat Pertandingan Robotik Antarabangsa

Pelajar Maktab Rendah Sains Mara (MRSM) mengharumkan nama negara setelah menggondol banyak pingat dalam Pertandingan Robotik Peringkat Antarabangsa (International Robot Olympiad (IRO) 2018 yang berlangsung di Manila, Filipina, pada 14 hingga 19 Disember lalu.

Kejayaan ini menjadikan tahun lalu merupakan tahun cemerlang yang melonjak nama Majlis Amanah Rakyat (MARA) dalam kelasnya tersendiri apabila penyertaannya dalam IRO sejak 2007 membuahkan kejayaan gemilang.

Pada pertandingan itu dua pelajar Maktab Rendah Sains Mara (MRSM) Parit, Perak, Muhammad Haris Haiqal Muhammad Fadli dan Nurul Diyanah Amny Zulfikri yang digelar Paritronics Robotics kerana berjaya merangkul pingat emas bagi Kategori Kreatif.

Sementara itu, Mohd Hiddan Maksan dan Joeyanatasa Jona Dapanis dari MRSM Kota Kinabalu, Sabah dan Muhammad Faiq Tajuddin dan Akmal Hakim Mahmud dari MRSM Kubang Pasu memperoleh pingat perak bagi Kategori Kreatif.

Dua pelajar MRSM Sultan Azlan Shah iaitu Muhammad Aisy Mohd Hisyam dan Daniele Shaquille Adam Craig Jayaprakasam turut membawa pulang pingat perak  dalam kategori Robot in Movie.

Ketua Penolong Pengarah (Fizik), Bahagian Pendidikan Menengah, Ithnaini Muhamed Kamil berkata, pemilihan peserta ke IRO adalah melalui pertandingan robotik di peringkat kebangsaan iaitu MRSM RoboFair 2018 yang diadakan pada 20 hingga 23 Julai di MRSM Bentong.

“MRSM RoboFair adalah satu platform inisiatif Bahagian Pendidikan Menengah (BPM) MARA untuk mencungkil bakat dan kreativiti pelajar MRSM dalam bidang pengaturcaraan robotik, dan tahun lalu adalah penganjuran kali ke-14.

“Pemenang di Pertandingan MRSM RoboFair dipilih oleh MARA melalui BPM ke penyertaan IRO untuk Kategori Kreatif dan Robot in Movie (tiga penyertaan untuk kategori kreatif dari MRSM Parit, Kubang Pasu dan Kota Kinabalu dan satu penyertaan untuk kategori Robot in Movie dari MRSM Sultan Azlan Shah),” katanya kepada GPSBestari.com.

Menurutnya, bagi Kategori Kreatif, peserta perlu menyelesaikan beberapa tugasan seperti Ujian Reka Konsep Robot (Robot Concept Design Test), Pembinaan robot (Robot Construct) dan juga Pembentangan (Presentation).

Bagi Kategori Robot in Movie pula peserta akan diberi sub-tema.

Peserta perlu membuat plot papan cerita dan merakamkannya berdasarkan sub tema tersebut.

Tambahnya, MARA akan terus menyediakan ruang dan peluang kepada pelajar MRSM dalam bidang robotik selaras dengan hasrat kerajaan melahirkan modal insan cemerlang di bidang robotik agar negara tidak ketinggalan menghadapi Revolusi 4.0.

Lebih kurang 1,000 penyertaan dari 38 negara seperti Australia, Korea, Indonesia, Singapura, China, Filipina, Mexico, Kazakhstan, Amerika Syarikat, New Zealand, Thailand dan lain-lain menyertai IRO ini.

Sementara itu, Guru Penasihat Kelab Robotik MRSM Parit (Paritronic Robotics), Zulakmal Abd Manas menyifatkan kejayaan Paritronics Robotics adalah hasil kerjasama semua pihak yang terlibat seperti pihak pengurusan tertinggi Mara, Bahagian Pendidikan Menengah MARA, Roboteam Universiti Islam Antarabangsa Malaysia (Roboteam UIA) yang membantu dalam penyediaan projek, guru pengiring ke IRO 2018 dan pengurusan MRSM Parit serta komitmen ahli pasukan Paritronic Robotics dalam menjayakan projek tersebut.

Beliau yang juga guru Fizik ini turut berkongsi mengenai robot yang dicipta oleh Paritronic Robotics bertujuan membantu menangani pengasidan laut kerana robot ini ditugaskan menanam bingkai laut yang akan menyerap karbon dioksida terkandung dalam lautan.

“Robot ini juga tidak memerlukan kos yang tinggi untuk membinanya kerana kerangka diperbuat daripada paip PVC.

“Kami telah mengubah dua pam air dan menyesuaikannya menjadi motor yang kalis air. Ini sebab, motor yang kalis air dijual di pasaran dengan harga yang tinggi,” katanya.

Sumber: gpsbestari


Walau Diugut dan Dilempar Kata – kata Kesat, Pengusaha Tuisyen ini Tetap Bertegas dengan Prinsipnya.

Seorang pengurus pusat tuisyen baru – baru diugut oleh ibu bapa pelajar kerana enggan membayar yuran untuk hari – hari yang tidak dihadiri anaknya.

Anda mengenakan caj untuk kelas yang tidak dihadiri pelajar tersebut kerana mereka telah pun habis periksa. Tak ada otak!

Mesej tersebut dibalas dengan baik oleh pengurus pusat tuisyen, dengan mengatakan ‘terima kasih atas maklum balas anda‘.

Namun kemudian ia dibawa pula kepada ugutan dan maki hamun.

Saya tak akan galakkan sesiapapun pergi ke pusat tuisyen anda. Tak bertanggungjawab, bodoh dan tamak. Saya akan bawa hal ini kepada sekolah, ibu bapa dan guru. Saya juga akan buat aduan ke kementerian supaya pusat tuiseyn tamak ini dihentikan operasinya.

Puan Fauziah Sirat, pengurus pusat tuisyen Seri Mawar Bestari tersebut kemudian menyatakan bahawa inilah cabaran yang perlu dihadapi untuk mendidik ibu bapa.

“Inilah yang saya katakan mendidik ibu bapa itu merupakan satu pekerjaan yang sangat menuntut hati yang kuat dan ketabahan yang luar biasa.

Bayangkan bagaimana generasi muda yang berakhlak dapat dilahirkan apabila orang dewasa bercakap menggunakan perkataan-perkataan sebegini dan ugutan untuk menyelesaikan kemelut”

Beliau kemudian mengetengahkan persoalan sama ada wujud tuisyen yang dicaj mengikut bilangan pelajar hadir ke kelas. Persoalan ini turut digemakan netizen lain:

Namun hal yang lebih besar daripada kemelut ini sebenarnya adalah refleksi bahawa ibu bapa hanya menganggap pendidikan itu hanyalah untuk peperiksaan.

” Inilah juga mentaliti berpaksikan peperiksaan. Anak-anak dihantar ke pusat tuisyen hanya untuk menyiapkan mereka ke medan peperiksaan. Apabila peperiksaan tamat, kelas tuisyen tak perlu dihadiri dan yuran tuisyen perlu dikecualikan” kata beliau.

Berbeza dengan tumpuan rata – rata pengendali pusat tuisyen lain yang semata – mata berfokuskan gred peperiksaan, visi Puan Fauziah ini ternyata unik, kerana beliau tegas mengatakan peningkatan pelajar lebih penting daripada grednya, walau tidak disenangi ibu bapa yang saban hari menanyakan kad laporan.

Keuntungan bukanlah hal yang dikejar.

Begitu juga, bagi beliau yang merupakan salah seorang pakar rujuk isu pendidikan, yang perlu dididik bukanlah peperiksaan, tetapi sikap cinta belajar.

Bila kerajaan umumkan murid sekolah rendah Tahap 1 tiada peperiksaan mulai 2019, usahlah ibu bapa berjoget-joget seronok anak tak perlu belajar. Juga tak perlulah ibu bapa melenting marah-marah sebab tiada peperiksaan.Anak-anak perlu dididik budaya cinta belajar. Ada peperiksaan, tiada peperiksaan bukan persoalan. Yang perlu dipersoalkan ialah bagaimana kita mahu suburkan semangat mahu belajar; walau di luar buku teks, walau di luar sekolah.

Beliau bagaimanapun kemudian menerima sokongan yang tak putus tiba daripada para pendidik, bekas pelajar dan warganet:

Nampaknya kita peroleh penamat yang gembira untuk cerita ini:

Jika semalam, tidur saya didodoikan dengan perkataan seperti ‘idiot’, ‘no brain’, ‘selfish’ dan ugutan-ugutan menaburkan pasir ke periuk nasi saya, hari ini saya bangun dengan semangat baharu.Terima kasih anak-anak yang penuh rasa empati, mencairkan gulana saya dengan kata-kata semangat untuk saya bangkit lebih kuat.

Terima kasih ibu bapa hebat kerana mendidik anak-anak sebaik ini hingga mampu menyuntik elemen positif kepada ‘orang tua’ seperti saya.

Tahniah! Anda sumber inspirasi saya!?

Nota: di saat-saat saya menerima kata-kata keras semalam, sedikit pun air mata tidak mengalir. Tetapi sebaik sahaja membaca kata-kata daripada pelajar-pelajar saya, berhamburan air mata tak mampu diseka lagi??????.


Kasihan Pensyarah Universiti Malaysia Pahang ini Netizen Tersilap Serang…

Baru – baru ini warganet seluruh Malaysia digemparkan oleh satu komen biadap seorang pengguna media sosial bernama Eric Liew terhadap Sultan Muhammad V.

Komentar itu kemudian mencetuskan kemarahan dan kecaman warganet yang meminta supaya dia diambil tindakan.

Warga media sosial kemudian memburu Eric Liew, termasuklah menghujani tempat kerja beliau, Cisco dengan desakan untuk mengambil tindakan. Cisco kemudian mengeluarkan kenyataan bahawa siasatan sedang diambil oleh pihak mereka.

Namun malang sekali, apabila nama ‘Eric Liew’ dicari di ruangan carian Facebook, profail yang muncul paling atas sekali bukanlah Eric Liew pekerja Cisco, tetapi Eric Liew pensyarah Universiti Malaysia Pahang ….

Maka sudah pasti, terdapat segelintir warganet yang ‘terlajak’ memaki beliau, kerana disangkakan orang lain.

Namun, rakan taulan serta pelajar – pelajar beliau kemudian cepat mempertahankan beliau di ruangan komen, dengan menyedarkan orang ramai bahawa beliau tidak bersalah.

Beberapa jam kemudian, beliau mengeluarkan hantaran mengesahkan bahawa beliau bukanlah orang yang dicari. Namun lebih sempoi, beliau sempat mempromosikan institusi pengajian beliau, Universiti Malaysia Pahang!

Salam sejahtera kepada netizen sekalian

1. Saya bukanlah Eric Liew yang anda cari.2. Terima kasih kpd para netizen yg saya baru kenali dan student yang telah mempertahankan saya.3.Kepada Eric Liew yang lagi satu yang mengakibatkan semua ini, anda hampir saja memusnahkan hidup saya dengan hantaran pengecut dan tidak bertanggungjawab anda. Malaysia tidak dibina dalam satu hari atau oleh orang seperti kamu. Saya harap anda belajar sesuatu daripada semua ini. Jadilah seorang warga Malaysia yang menghormati orang lain.

Universiti Malaysia Pahang (UMP) Pengajaran dan kajian yang berkualiti.

Tahniah kepada beliau kerana berlaku tenang dalam krisis ini, semoga terus bersemangat untuk mengajar dan menabur kepada kepada dunia akademik!


Sekolah di Johor Guna Cap Jari Ambil Kehadiran Murid

Masalah kehadiran murid adalah satu masalah yang dialami oleh hampir semua sekolah. Pelbagai cara dibuat untuk memastikan murid hadir seperti mengambil kehadiran di pintu pagar, menelefon ibu bapa, dan mendenda murid yang tidak hadir berkali – kali.

Namun sebuah sekolah di Johor pergi lebih jauh apabila mereka mengguna pakai sistem biometrik – imbasan cap jari untuk mengambil kehadiran murid.

Sistem canggih yang diguna pakai oleh SMK Bandar Tenggara itu juga membolehkan ibu bapa untuk menerima laporan langsung status kehadiran anak – anak mereka.

Setiap hari, murid dikehendaki mengimbas jari mereka di terminal khas sistem biometrik tersebut.

Pengetua sekolah tersebut, Puan Noraini Mohd Nor mengatakan bahawa sistem ini adalah satu usaha untuk mencapai KPI kehadiran 95%.

Sistem ini juga memudahkan guru, kerana mereka tidak perlu lagi mengambil kehadiran pelajar secara manual setiap hari.

Ibu bapa rata – rata menerima baik pengenalan sistem biometrik ini kerana mereka mudah untuk menyemak kehadiran anak – anak, mereka, hanya dengan merujuk kepada aplikasi kehadiran khas.

Untuk menampung kos sistem tersebut pula, ibu bapa dikehendaki membayar RM15 setahun untuk satu keluarga.


Rupa – rupanya Ada Kajian Serius Tentang Sifat Cecair Kucing. Siap Menang Anugerah.

Apabila kita meneroka alam media sosial, pasti tidak terlepas daripada ‘tersangkut’ menonton video – video kucing.

Dan, sudah pasti kita pernah menganga kagum menonton video – video kucing yang mampu memuatkan diri mereka dalam bekas – bekas kecil, seolah – olah mereka miliki sifat cecair.

Sifat istimewa dan kelakar kucing ini begitu dikenali sehingga manusia mencipta satu ungkapan ‘cats are liquids‘ (kucing adalah cecair)

Apabila ungkapan ini diungkapkan kepada seorang saintis, Marc-Antoine Fardin, beliau ketawa. Namun kemudian beliau terfikir:

Cecair secara tradisionalnya didefinisikan sebagai bahan yang mengikut bentuk bekas. Namun dalam beberapa kondisi, kucing seakan – akan memenuhi definisi ini.

Maka dengan pemerhatian yang begitu saintifik itu, Fardin kemudian menghasilkan satu kertas kajian yang bertajuk ‘On the rheology of cats’

Rheology adalah satu kajian mengenai sifat mengalir. Menurut pemerhatian Fardin, kucing boleh mengadaptasikan bentuk mereka mengikut bentuk bekas jika kita berikan mereka masa yang cukup. Maka kucing adalah cecair jika kita berikan masa untuk mereka menjadi cecair.

Formula utama yang digunapakai oleh beliau adalah ‘nombor Deborah‘ (De ? ? / T), iaitu satu nombor tidak berdimensi yang menentukan tahap cair atau pejal sesuatu bahan. Ia antara lain digunakan dalam geologi untuk menentukan aliran gunung dan glasier.

Nombor Deborah tersebut membandingkan antara masa pengenduran dan masa eksperimen. Ringkasnya, sekiranya nombor Deborah seekor kucing yang masuk ke dalam singki dan berubah menjadi bentuk singki adalah kurang daripada 1, ia adalah relatifnya cecair. Jika lebih daripada 1, ia adalah relatifnya pepejal.

Namun, kajian tersebut tidak memperoleh kata putus. Menurut kertas tersebut: “kesan basahan dan tribologi umum kucing masih belum cukup maju untuk memberikan jawapan definitif kepada kebergantungan kapilari terhadap masa pengenduran kucing”

… Hah? Jadi kucing ni cecair ke tak?

Kajian Ini Menangi Anugerah Ig Nobel Prize

Walaupun kajian ini sangat penting kepada lanskap ilmiah tamadun manusia, ia tidak diberikan anugerah Nobel yang berprestij itu.

Sebaliknya, kertas kajian On the Rheology of Cats itu diberi penghargaan anugerah Ig Nobel Prize, iaitu anugerah sains yang diberikan kepada kajian – kajian yang membuatkan orang ketawa, kemudian berfikir.

Semoga kajian terhadap dinamika bendalir kucing ini dapat membuktikan kepada kita bahawa soalan – soalan lekeh yang kita pernah terfikir boleh jadi memiliki nilai saintifik yang boleh diteroka.


Teknik ‘Membawang’ Netizen Jadi Bahan Kajian USM. Rupanya Terdapat 4 Strategi Netizen ‘Membahan’

Kehebatan netizen kita ‘membahan’ dan ‘membawang’ di media sosial menjadi topik kajian penyelidikan linguistik Universiti Sains Malaysia.

Dalam kertas kajian bertajuk ‘Analisis Ketidaksantunan Bahasa Dan Kesantunan Bahasa Dalam Laman Sosial Facebook Berdasarkan Model Ketidaksantunan Culpeper (1996, 2005) Dan Strategi Kesantunan Brown Dan Levinson‘, pengkaji Nur Atikah bt Jusoh menganalisa strategi – strategi pengguna Facebook mengungkapkan komen – komen ‘membawang’.

Istilah ‘membawang’ dan ‘membahan’ bagaimanapun dipersembahkan sebagai ‘ketidaksantunan‘, kerana mungkin lebih sesuai untuk kertas kajian.

Pengkaji memilih satu data asal (hantaran membawang versi confession)* dan kemudian mengkaji strategi ketidaksantunan yang dibuat oleh pengguna media sosial (komen – komen maki hamun dan membahan)*.

*Tafsiran dalam kurungan adalah daripada pihak penulis artikel ini.

Berikut adalah hantaran asal seorang confessor yang menjadi bahan kajian:

Rupa – rupanya, menurut pengkaji, terdapat empat strategi ketidaksantunan / membahan* yang diguna pakai oleh netizen untuk menyampaikan ‘isi hati murni’ mereka:

Jenis – jenis strategi yang netizen gunakan untuk membahan data asal adalah seperti di bawah:

Strategi Ketidaksantunan Secara Langsung

Strategi ketidaksantunan secara langsung adalah merupakan strategi yang digunakan oleh penggunanya yang berniat untuk memberi ancaman air muka kepada pendengar secara langsung .

Dengan kata lain, strategi ini adalah apabila netizen membahan secara langsung, tanpa segan silu, dengan ungkapan – ungkapan yang jelas negatif.

Tujuan strategi ini adalah untuk menjatuhkan air muka penghantar asal secara langsung.

Strategi Ketidaksantunan Positif

Strategi ini lebih kompleks. Strategi ketidaksantunan positif adalah strategi menjatuhkan air muka seseorang dengan cara:

Contoh strategi ini adalah seperti:

Berbeza dengan strategi pertama tadi, penggunaan perkataan tabu wutoh atau butoh yang bermaksud kemaluan lelaki secara tidak langsung menjatuhkan air muka confessor tadi.

Contoh lain adalah seperti penggunaan kata bodoh, yang juga secara tidak langsung menyebabkan confessor berasa tidak selesa.

Strategi Ketidaksantunan Negatif

Strategi ketidaksantunan negatif merupakan strategi yang digunakan untuk menyebabkan air muka negatif seseorang rosak.

Kita dapat tahu strategi ini digunakan apabila ada unsur menakutkan seperti mengugut, adanya ejekan atau penghinaan, adanya kaitandengan aspek negatif, dan adanya serangan dengan menggunakan maklumat yang lain yang digunakan oleh penutur.

Dalam contoh ini, pembahan menggunakan perkataan dialek utara makngot yang bermaksud lembab. Maksudnya confessor dilabel sebagai seorang yang lembab berfikir.

Dalam contoh di atas pula, jelas terdapat unsur ugutan untuk menendang confessor masuk ke tasik biawak. Ini bertepatan dengan kriteria strategi ketidaksantunan negatif. Ia juga mendatangkan rasa ingin melawat tasik biawak yang mungkin boleh jadi tempat percutian* – tambahan penulis.

Strategi Penggunaan Sindiran

Ini mungkin strategi yang paling kreatif, dan semakin dikuasai oleh netizen.

Strategi penggunaan sindiran merupakan strategi yang digunakan untuk menunjukkan strategi kesantunan yang tidak benar, berpura- pura, atau nilai kesantunan itu hanya wujud secara tersurat sahaja.

Strategi ini lebih mudah difahami dengan contoh:

Kesimpulan Berharga

Sebenarnya, bukan semua respon yang diberikan adalah negatif dan bersifat ketidaksantunan, ada juga komentar yang positif dan berkesantunan.

Tetapi yang bersifat ketidaksantunan / membahan itu lebih banyak.

Adakah ini bermakna adab dan tatasusila masyarakat Malaysia begitu teruk di alam maya kerana terlalu suka membahan? Tidak juga.

Menurut pengkaji, sebenarnya punca netizen membahan adalah kerana hantaran asal itu sendiri bersifat membahan:

Penggunaan strategi ketidaksantunan yang lebih kerap daripada penggunaan strategi kesantunan kemungkinan besar melibatkan DATA ASAL. Hal ini kerana R1 dalam DATA ASAL itu sendiri ada menggunakan strategi ketidaksantunan

Maka kesimpulannya, jika tidak mahu dibahan, jangan membahan.


Ada Kajian Kena Dihantar Segera? Guna Penjana Kertas Saintifik Auto Ini. (Tapi Hasilnya 100% Merepek)

Antara tugasan paling memberi tekanan dalam hidup seseorang adalah apabila dikehendaki menyiapkan kertas kajian saintifik. Biasalah, kadang kala eksperimen tak menjadi, kadang kala tiada idea.

Kadang kala malas sebab tersangkut dengan hal – hal lain yang lebih berfaedah, seperti layan video kucing.

Maka kadang kala, tahu – tahu sahaja, tinggal lagi beberapa hari kertas saintifik tersebut perlu dihantar. Di sebalik panik dan kekesalan, mulalah dicari laman web – laman web ajaib yang boleh membantu hasilkan kertas saintifik dalam masa 1 hari.

Jangan risau, kerana sebenarnya memang ada!

… Lebih kurang. Tak lebih, tapi sangat kurang.

Sci – Gen, Penjana Kertas Kajian Automatik

Sci – Gen adalah laman web mengagumkan yang membolehkan anda hasilkan kertas kajian saintifik, dengan nama anda sebagai penulis, dalam masa beberapa saat! Tak kira siapa pun anda, anda boleh hasilkan kajian saintifik sendiri!

Caranya mudah saja, letakkan nama anda dan nama beberapa ‘rakan pengkaji’ yang lain, dan jeng, sebuah kertas kajian dengan tajuk berkisar mengenai sains komputer akan dihasilkan untuk anda.

Anda malah boleh hasilkan kertas – kertas kajian lain kerana hasilnya berbeza setiap kali:

Sekali imbas, nampak seperti hasil yang diperoleh memang sah. Memang kertas – kertas kajian hebat yang dikeluarkan.

Namun jika diteliti betul – betul, 100% isi setiap perenggan adalah merepek dan keseluruhan kertas tidak langsung seragam.

Hal ini kerana Scigen bukanlah bertujuan menghasilkan kertas kajian yang serius, sebaliknya ia adalah laman web penghasil kertas kajian ‘prank’, ‘gobbledegook’, ‘nonsense’, … sebagai bahan ketawa.

Menipu Konferens Saintifik Murahan

SciHub dibangunkan oleh beberapa orang calon PhD MIT pada tahun 2005, dengan tujuan utamanya untuk ‘menghiburkan‘. Ia menggabungkan jalinan perkataan – perkataan bombastik secara rawak untuk meyakinkan orang bahawa ia sememangnya kertas kajian saintifik yang sah, kerana ia amat sukar difahami.

Sudah pasti bila anda seorang pelajar MIT, itulah definisi hiburan bagi anda.

Namun, terdapat juga beberapa fungsi lain program tersebut. Antara lain,’ kertas kajian’ tersebut dihantar kepada konferens – konferens murahan yang sangat rendah piawai semakannya.

Ternyata, beberapa jerat mereka mengena. Beberapa kertas kajian yang 100% merepek tersebut dipersembahkan dalam konferens – konferens palsu.

Nature melaporkan terdapat lebih daripada 120 kertas kajian merepek yang terpaksa ditarik balik. Sekarang malah terdapat program khas yang dapat mengesan kertas – kertas saintifik palsu yang dihasilkan oleh komputer.

Maka, ternyata anda tak boleh gunakan laman web tersebut untuk menampung kembali waktu kajian anda yang hilang akibat menonton video kucing. Kecuali kalau anda yakin pensyarah anda pun tonton video kucing sewaktu menyemak kertas anda.

Paling kurang, anda boleh gunakan kertas – kertas saintifik merepek tersebut untuk yakinkan bakal mertua anda yang mahukan menantu pandai – pandai.


Lebih 6000 Gambar Zaman Uthmaniyah Kini Boleh Diakses Atas Talian. Beri Gambaran Saat Akhir Empayar Sebelum Kejatuhan.

Institut Kajian Getty telah mendigitasikan koleksi gambar – gambar sewaktu zaman khilafah Uthmaniyah yang boleh diakses dan dimuatturun secara percuma.

Gambar – gambar tersebut adalah sekitar abad ke 19 dan awal abad ke 20, yang dikumpul oleh seorang pengumpul Perancis Pierre de Gigord sewaktu pengembaraan beliau di Turkey.

Koleksi gambar tersebut adalah dalam pelbagai format. Daripada cetakan albumen kepada slaid kaca dan album, koleksi tersebut mendokumentasikan seni bina, lanskap urban dan semula jadi, tapak arkeologi peradaban beribu – ribu tahun dahulu, dan hiruk pikuk kehidupan empayar Uthmaniyah yang ketika itu semakin lemah.

Termasuk dalam koleksi tersebut adalah gambar panorama 10 bahagian Istanbul, yang memerlukan kesemua bahagian cetakan albumen itu dicantumkan. Hasilnya adalah satu pandangan panorama mengagumkan pencakar langit Istanbul dan Selat Bosforus pada tahun 1878.

Melalui projek digitasi tersebut, kita boleh pelajari keadaan perdagangan dan kesenian Turki, wanita – wanita mereka, seni bina pusat bandar Uthmaniyah, program – program kerajaan dan geopolitik kawasan tersebut.

Bagi Muslim pula, gambar – gambar saat – saat akhir sebelum jatuhnya sistem khalifah pula sedikit mendatangkan rasa syahdu dan kerinduan.


Permainan Video 4D Ini Benar – benar Buat Kita Ternganga

Sungguhpun otak manusia merupakan struktur paling kompleks dalam alam semesta, dengan kemampuan jauh mengatasi supercomputer termaju dunia, ia masih terbatas.

Kita tidak mampu untuk membayangkan satu warna yang kita tak pernah tengok sebelum ini (cubalah!).

Kita juga tidak mampu untuk membayangkan dimensi ke empat (4D), kerana kita hidup dalam dunia tiga dimensi (3D).

Namun, sebuah permainan video yang bernama 4D Toys mungkin boleh membuatkan kita faham sedikit situasi dunia 4D. Ia sememangnya satu permainan yang membuat minda kita meletus.

Dalam permainan ini, bentuk – bentuk 3D berperangai sangat pelik. Secara tiba – tiba bentuk petak bertukar menjadi piramid, kemudian menjadi bentuk kuboid yang tidak seragam, bentuk sfera pula bertukar – tukar saiz dari besar ke kecil, dan tiba – tiba bentuk tersebut hilang.

Rupa – rupanya, apa yang berlaku adalah bentuk – bentuk 3D tersebut masuk ke alam 4D, lantas mengubah keratan rentasnya.

Sabar, ini sedikit penjelasan untuk bantu kita faham dimensi – dimensi tersebut.

0D, 1D, 2D, 3D dan 4D

Dimensi kosong adalah adalah satu titik di dalam ruang. Ia tidak mampu pergi ke mana – mana.

Apabila kita susun titik – titik tersebut bersebelahan satu sama lain, kita akan dapat satu garis 1D. Satu garisan sebenarnya adalah gabungan siri – siri titik yang bersambung.

2D pula adalah apabila garisan lurus tersebut disusun bersebelahan satu sama lain. Apabila kita ‘memanjangkan’ garis lurus tersebut dalam dimensi kedua, kita akan peroleh bentuk segi empat. Apabila kita bergerak dalam dua dimensi ini, kita berada pada garisan – garisan berbeza yang dipanggil satah.

3D pula adalah siri – siri satah yang disusun bersebelahan satu sama lain. Apabila kita bergerak pada dimensi ketiga ini, kita sebenarnya bergerak merentasi satah – satah yang berbeza. Kita panggil ini sebagai ruang. Kiub adalah bentuk apabila kita memanjangkan satah sepanjang dimensi ketiga.

Sekarang kita masuk pada dimensi keempat, ia agak menakjubkan. Sama seperti dimensi – dimensi tadi, 4D adalah siri – siri ruang 3D yang disusun bersebelahan satu sama lain. Apabila kita bergerak merentasi dimensi keempat, kita dapati diri kita pada ruang – ruang 3D yang berbeza. Apabila kita memanjangkan ruang 3D ini, kita akan peroleh bentuk kiub 4D atau tesseract, (eh jap, macam pernah dengar).

Cuma masalahnya, disebabkan kita hidup dalam alam 3D, kita tak dapat tengok dimensi 4D yang sebenarnya. Rajah di atas nampak macam bertindan satu sama lain, tapi kalau kita kanak – kanak yang dilahirkan oleh emak 4D di dunia 4D, kita akan nampak satu bentuk yang tak bertindan.

Apa Jadi Kalau Satu Makhluk Dimensi Lain Kunjungi Dimensi yang Lebih Tinggi?

Bayangkan anda seorang manusia 2D yang wujud di dimensi 2D. Hidup anda indah, semua benda bergerak atas bawah, kiri kanan.

Tapi bagaimana kalau dunia anda sebenarnya 3D, tapi anda saja yang tersekat pada satu satah 2D?

Apa yang berlaku adalah, anda akan dapati bola yang bergerak – gerak di dimensi 3D sebagai satu bentuk bulatan 2D yang mengecil dan membesar, serta terapung. Sedangkan sebenarnya keratan rentas 3D bentuk bola tersebut berubah – ubah.

Apabila satu bentuk kiub 3D bergerak – gerak dan berputar – putar pada keratan rentas 2D, kesannya lebih dramatik.

Bagi lelaki 2D tersebut, dia akan perhatikan bentuk petak tersebut berubah – rubah bilangan sudut, menjadi bentuk kuboid pelik dan terapung – apung. Apabila ia terkeluar daripada satah 2D, ia hilang daripada pandangan.

Bagi kita yang menonton di dunia 3D pula (sudut kiri) segalanya masuk akal. Namun kita juga akan dapati kebingungan apabila kita dibawa ke dunia 4D sedangkan kita masih hanya mampu melihat ruangan 3D.

Dalam video GIF di atas, prinsip yang sama berlaku kepada situasi lelaki 2D tadi. Kita sebagai makhluk 3D melihat dunia 4D dengan kepelikan.

Maka sebenarnya, apa yang kita perhatikan adalah keratan rentas 3D pada bentuk – bentuk dunia 4D. Bentuk sfera yang terapung adalah keratan rentas 3D untuk bentuk sfera hyper 4D. Bentuk – bentuk kiub itu pula berubah – ubah bilangan permukaannya kerana ia sebenarnya keratan rentas 3D untuk bentuk kiub hyper 4D. Apabila bentuk – bentuk tersebut bergerak keluar ke dimensi 3D, ia hilang.

Dan bukan itu saja, dunia 4D ini juga mampu melakukan perkara pelik yang mencanggahi fizik dunia kita. Seperti menceraikan dua bentuk yang mustahil cerai.


Berhati – hati dengan Trend Baru ‘#10YearsChallenge’

Baru – baru ini timbul trend baru di media sosial bernama #10yearschallenge, di mana pengguna – pengguna Twitter, Instagram dan Facebook memuatnaik dua gambar bersebelahan, membandingkan diri mereka 10 tahun lepas dengan sekarang.

Trend ini turut tular apabila disambut oleh golongan selebriti.

Dari segi luaran, nampaknya trend ini tidak berbahaya dan tidak mendatangkan apa – apa risiko. Namun sesetengah pihak membongkarkan beberapa maklumat yang agak menggerunkan berkenaan cabaran media sosial ini.

“Ini Satu Percubaan Melombong Data Algoritma Pengecaman Muka”

Menurut Kate O’Neill yang menulis untuk wired.com, tidak mustahil trend ini merupakan satu percubaan syarikat – syarikat media sosial gergasi melombong data.

Bayangkan anda ingin melatih algoritma pengecaman muka berkaitan ciri – ciri penuaan (iaitu bagaimana orang kelihatan setelah mereka tua). Secara idealnya, anda mahukan set data yang luas dan banyak merangkumi gambar – gambar jutaan orang. Ia juga akan sangat membantu jika anda tahu selang umur yang tepat untuk dua gambar tersebut, seperti selang 10 tahun.

Menurut beliau, trend ini boleh jadi merupakan satu percubaan besar – besaran untuk melatih A.I (Kecerdasan Buatan) mengecam proses penuaan muka manusia.

Sudah pasti, pandangan skeptikal beliau dipertikai orang dengan mengatakan bahawa boleh saja Facebook mencari gambar – gambar lama pada profail Facebook kita sendiri tanpa perlu membuat challenge ini.

Me 10 years ago: probably would have played along with the profile picture aging meme going around on Facebook and InstagramMe now: ponders how all this data could be mined to train facial recognition algorithms on age progression and age recognition

Tapi jawab beliau, gambar – gambar lama yang dimuatnaik oleh ramai orang 10 tahun lepas tidak begitu boleh dipercayai. Orang tidak memuat naik gambar dalam turutan waktu kronologi, dan ramai orang yang menggunakan gambar bukan manusia sebagai gambar profail mereka.

Dengan meme Facebook terbaru ini, mereka dapat membuat orang memuatnaik sendiri gambar mereka 10 tahun lepas, serta meletakkan konteks yang sangat membantu A.I mereka (contoh – ‘saya pada 2008, saya pada 2018’)

Dengan kata lain, berkemungkinan trend terbaru ini adalah suatu kejuruteraan sosial pada skala besar – besaran. Kita sebagai pengguna media sosial yang berikan data percuma untuk dieksploitasi syarikat media sosial.

Suatu Ancaman Siber

Menurut portal My Two Cents pula, #10YearsChallenge boleh digunakan oleh penjenayah siber untuk melakukan salah laku alam maya.

Untuk penjenayah, ianya sangat mudah. Jika dahulu anda single dan sekarang berkeluarga dan semakin kaya, penjenayah akan mula memikirkan tentang segala kemungkinan kejahatan yg boleh dilakukan, terhadap anda sendiri ataupun keluarga anda.

Menurut penulis, data berharga yang diperoleh membolehkan pihak lain untuk mengambil kesempatan, seperti mengiklankan produk dan servis yang mereka rasakan sesuai dengan situasi anda sepanjang 10 tahun lepas.

Sejarah Menggerunkan Manipulasi Data Media Sosial

Dalam satu analisa yang cukup elaboratif, Asyraf Farique, pengkaji di IRIS Institute membentangkan perkembangan bagaimana media sosial dijuruterakan untuk memanipulasi pengguna – penggunanya.

Antara lain, beliau mendedahkan bagaimana ‘feature‘ emosi di Facebook dieksploitasi untuk menjual data.

Dalam satu laporan yang telah dibocorkan oleh media mendapati Facebook mengakui mereka boleh mengesan dan mengenal pasti tahap emosi jiwa pengguna. Adakah mereka sedang marah, sedih, kecewa, rasa bodoh, takut, atau sedang gagal. Maka kerapuhan ini akan digunakan dengan menjual data pelanggan kepada pengiklan, supaya iklan yang sesuai akan dipaparkan mengikut situasi emosi pengguna.

Beliau juga mengajak kita berfikir sama ada kita betul – betul merdeka daripada diperhambakan media sosial.

Di mana kemerdekaan diri kita dalam membuat keputusan dan mengatur pilihan diri? Adakah media sosial ini menjadi alat kepada kita untuk memudahkan perhubungan atau tanpa kita sedari, diri kita sendiri sudah dieksploitasi dan kita menjadi mangsa kepada mereka!


Jurang Generasi : Lebih 50 Peratus Kanak – kanak Tidak Lagi Kenal Disket

Mahu rasa diri anda tua? Tanya mana – mana pelajar sekolah rendah kalau mereka tahu apa itu disket.

Disket, cakera liut, floppy disk tu. Yang kita orang – orang tua dahulu gunakan untuk simpan data. Yang kemudian diganti oleh CD dan pendrive, kemudian Dropbox dan Google Drive..

Bancian YouGov terhadap 2011 kanak – kanak berusia dalam lingkungan 6 – 18 tahun dapati 67 peratus tidak mengenali apa itu disket.

Ya, terdapat sebahagian daripada mereka yang mengatakan itu adalah simbol ‘save’ di komputer.

Di samping itu, mereka turut menanyakan sama ada kanak – kanak tersebut masih mengenali beberapa lagi teknologi – teknologi ‘kuno’ yang pernah digunakan generasi terdahulu.

71% daripada mereka tidak lagi mengenali projektor yang dahulu biasa digunakan di kelas – kelas, 40% tidak mengenali kaset muzik. Namun agak mengejutkan hanya 27% yang tidak mengenali mesin taip.

Bagi yang tidak mengenali mesin taip pula, mereka mengatakan ia adalah ‘benda yang digunakan untuk menulis skrip filem’.

Perubahan Teknologi Terlalu Cepat

Kita sekarang berada di gerbang Industri Revolusi Keempat, dan ia menjadi punca keresahan pelbagai pihak.

Kerana antara lain, revolusi ini dirasakan terlalu cepat.

“Jika anda lihat pada revolusi pertama, kedua atau ketiga, teknologinya berkembang, tetapi ia melangkaui beberapa generasi dan tempoh hayat manusia. Namun sekarang revolusi berlaku kurang daripada satu tempoh generasi” kata Xavier Bourgouis, pegawai informasi firma teknologi Barco.

Sekarang kita ada orang yang tahu bagaimana membaiki kaset, tetapi anak mereka tidak tahu apa kegunaannya. Bila anak 6 tahun saya menonton filem di skrin TV, dia pergi kepada skrin tersebut dan cuba menyentuhnya.

Jika anda berminat untuk meneroka lanjut kesan Revolusi Industri Keempat ini, boleh tonton video di bawah:


Siapa Kata Minyak Daripada Dinosaur? Mana ada.

Kebanyakan minyak mentah/bahan api fossil malangnya bukan berasal daripada T-rex yang tuan-tuan dan puan-puan sayangi.

Minyak mentah atau bahan api fossil atau kerogen yang menjadi omongan orang kebanyakan bukanlah berasal daripada dinosaur sebenarnya. Kemungkinan besar juga, tiada langsung kerogen yang terhasil daripada dinosaur, mungkin terdapat sedikit sahaja yang terhasil daripada reptilia marin yang hidup di dalam laut misalnya Ichthyousaurus.

Kerogen ialah sejenis bahan organik yang berstrukturkan alkana CnH2n+2, terhasil setelah mana-mana bahan organik yang terpelihara di dalam batu mendapan misalnya lipid (seperti lemak dan lilin), karbohidrat dan lignin (pokok), dipanaskan dan dimampatkan pada suhu dan tekanan yang sesuai. Katagenesis atau “oil window” (50-200°C) akan menghasilkan minyak dan suhu setelahnya, metagenesis, akan menghasilkan gas.

Jenis-jenis kerogen diklasifikasikan mengikut nisbah pasangan hydrogen dan oksigen, H:O dan karbon dan oksigen, C:O dan ini ditentukan oleh kandungan-kandungan bahan organik yang terdapat pada organisma yang telah terpelihara di dalam batu mendapan tersebut. Yang menariknya, setiap organisma yang tinggal di persekitaran dan alam yang berbeza, akan menghasilkan nisbah H:O dan C:O yang berbeza, jenis kerogen yang berbeza!

Tiga jenis kerogen yang utama ialah (Jenis i) kerogen sapropel, (Jenis ii) kerogen liptinik (penuh lipid) dan (Jenis iii) kerogen humic:

i. Kerogen sapropel terhasil daripada alga seperti Bottrycoccus, kaya dengan bahan alifatik yang terperangkap di dalam batu syal purba dan menghasilkan minyak.

ii. Kerogen liptinik pula terhasil daripada zooplankton dan phytoplankton yang terperangkap dan menghasilkan minyak.

iii. Kerogen humic pula terhasil daripada tumbuh-tumbuhan darat yang mendapat pemendapan awal seperti di kawasan paya atau delta purba dan ini akan menghasilkan gas asli dan arang batu contohnya di Luconia Tengah, Sarawak (Shell please hire me).

Apa?! Kenapa dinosaur takdak dalam nihhh?!

Malangnya, sesuatu batu itu, sekiranya mahu untuk memelihara bahan organik, tidak boleh didedahkan dengan dua (2) perkara penting yakni:

1) Oksigen: Sekiranya terdapat oksigen di sesuatu persekitaran, bakteria dan mikroorganisma akan wujud di samping dinosaur-dinosaur kesayangan semua.

2) Bakteria dan mikroorganisma: sekiranya mereka ni ada, maka lunyailah segala tisu badan dan lelemak yang boleh ditukar menjadi kerogen.

Oleh sebab dua faktor yang penting tersebut, segala bahan-bahan organik yang mampu ditukar kepada kerogen hanya akan terjadi apabila disemadikan di persekitaran yang tidak mempunyai oksigen dan bekteria dan mikroorganisma seperti di dasar laut.

Kesimpulannya yang Arif, Minyak Mentah Bukan daripada Dinosaur.

Rumusannya, minyak mentah tidak terhasil daripada dinosaur namun terhasil daripada alga, zooplankton, phytoplankton dan tumbuh-tumbuhan kerana segala ramuan untuk menjadikan bahan mentah itu wajib dimendapkan dan dipelihara sebelum ditanam pada suhu dan tekanan yang sesuai.

Tapi, plankton kecik, 1mm je seekor tu!? Dekat sini saya nak ajak tuan-tuan dan puan-puan berfikir sejenak dan berasa kagum dengan sistem ciptaan Allah. Sekumpulan plankton yang kecil mampu menjana minyak sehingga beratus juta km3 dan kawasan yang dahulunya paya atau delta kini menjana 10 trillion meter persegi gas asli seperti di Luconia Tengah.

Fikir-fikirkan.

Tulisan oleh : Muhammad Azri

Rujukan:1. AAPG Wiki – Source rocks, accessed 19/1/20192. Lunt & Mazlan Madon, 2017, A review of the Sarawak Cycle: History and modern application.3. Schlumberger Oilfield Glossary – source rocks, accessed 19/1/2019.4. Selley & Sonnenberg, 2015, Elements of Petroleum Geology, 3rd ed.5. Wee & Liew, 1988, Development Planning of the F6 Gas Field in Central Luconia, Offshore Sarawak, Malaysia.


Universiti Malaya Rangkul Kedudukan 20 Teratas

Universiti Malaya (UM) berada pada tangga ke-18 di dalam Emerging Economies University Rankings (EEUR) 2019 seperti dikeluarkan Times Higher Education (THE).

Kedudukan itu meletakkan UM dalam kalangan 20 universiti terbaik dunia dan berkembang maju di samping institusi pengajian tinggi (IPT) berprestasi terbaik di negara ini.

UM naik 9 anak tangga daripada kedudukan sebelumnya di tempat ke 27.

Ini adalah kedudukan paling tinggi pernah diperoleh universiti tersebut, dan kali pertama UM tersenarai dalam 20 Universiti terbaik THE’s Emerging Economies University Rankings.

Pemilihan oleh THE ini mengambil kira lima kategori utama yang dinilai iaitu dari segi pengajaran, penyelidikan, tinjauan antarabangsa, kutipan dan pendapatan industri.

Maka, nampaknya reputasi yang dimiliki oleh UM semakin diiktiraf oleh badan antarabangsa tersebut.

Selain UM, terdapat 2 lagi universiti tempatan yang berjaya menyenaraikan diri di dalam kedudukan 100 terbaik. Ini termasuklah Universiti Teknologi Petronas (UTP) di kedudukan ke-60. Manakala Universiti Teknologi Malaysia (UTM) pula memanjat 15 kedudukan untuk mendapat tangga ke-86.


Matematik Permainan Congkak Jadi Kajian Saintis Jepun.

Siapa kata permainan tradisional kita tiada nilai kajian akademik dan saintifik?

Sebuah kajian mengenai congkak telah dilakukan oleh sepasukan saintis Jepun daripada Japan Institute of Science and Technology .

Kajian yang diketuai oleh Professor Hiroyuki Iida itu bertajuk ‘Game Information Dynamics and Its Application to Congkak and Othello‘ , di mana ia menganalisis model dinamika ketidakpastian keputusan permainan Congkak, dibandingkan dengan permainan terkenal antarabangsa, Othello.

Bagaimana Orang Jepun Boleh Mengenal Congkak?

Congkak diperkenalkan ke Negara Jepun baru – baru ini sahaja, dan untuk pertama kali.

Kertas kajian tersebut mengatakan bahawa permainan itu adalah permainan tempatan Asia Tenggara yang cukup unik, dan sangat berkemungkinan ia akan tersebar luas.

Permainan yang dianggap berasal daripada perkataan ‘congak’, atau kiraan tersebut berkemungkinan sampai kepada pengetahuan mereka menerusi usaha Kementerian Pelancongan Malaysia yang menganjurkan pertandingan congkak di serata dunia.

Antara lain, pertandingan congkak dipromosikan di Eropah seperti di European Games di Cardiff.

Boleh jadi, congkak dikenali di Jepun lantaran promosi oleh pelajar – pelajar Malaysia di sana.

Mengira Tahap ‘Keseronokan’ Menggunakan Matematik

Dengan menggunakan konsep fizik mekanika bendalir dan matematik, pasukan pengkaji tersebut menganalisa tahap ‘keseronokan’ permainan congkak dan Othello.

Persamaan yang digunakan adalah seperti berikut:

Menurut persamaan ini, dijangka semakin tinggi nilai q, semakin besar perbezaan kekuatan kedua – dua pasukan, begitulah sebaliknya.

Inilah graf ‘kelebihan tidak berdimensi dan ketidakpastian keputusan permainan’ yang diperoleh untuk permainan congkak.

Ini pula perbandingan dengan graf Othello.

Ini pula perbandingan dengan Permainan Piala Dunia Fifa 2010 untuk penentuan tempat ketiga antara German melawan Uruguay.

Keputusannya, ketidakpastian congkak dianggarkan menerusi model lengkungan:

Manakala untuk Othello:

Kesimpulannya, Othello dianggap sebagai suatu permainan yang lebih ‘stabil’ tetapi ‘berat sebelah’, sedangkan congkak didapati suatu permainan unik yang lebih bersifat ‘jongkang – jongket’.

Apapun, kertas kajian ini bagaimanapun membuat pencerahan bahawa hakikatnya, keputusan ini tidak objektif kerana ‘keseronokan’ itu bergantung kepada perasaan individu.


Sisi Gelap Video Kanak – Kanak di Youtube yang Ibu Bapa Kena Tahu

Kalau anda ada anak kecil / anak buah / kanak – kanak jagaan yang menghabiskan berjam – jam menonton video – video kanak – kanak di Youtube, anda perlu cakna isu di dalam artikel ini.

Sekarang ini, kita lihat menjadi satu fenomena kanak – kanak memegang skrin telefon pintar. Kadang kala kerana ibu bapa tidak dapat melayan karenah anak – anak mereka lalu dipinjamkan skrin agar tidak merengek, kadang kala kerana sememangnya telah diprogramkan jadi rutin harian kanak – kanak tersebut.

Apa yang paling banyak ditonton kanak – kanak menerusi skrin telefon tersebut? Jawapannya adalah Youtube. Menurut kajian, kanak – kanak berusia 8 tahun ke bawah habiskan 65% masa mereka menonton Youtube.

Iyalah, selepas habis menonton satu video 8 – 10 minit, mereka klik pula video lain yang disajikan di thumbnail bawah, tahu – tahu sudah berjam – jam menghadap skrin.

Apatah lagi, terdapat berjuta – juta pilihan ‘video kanak – kanak‘ yang anak – anak anda boleh klik satu per satu berturutan. Ia seperti tidak habis.

Tapi kenapa begitu? Kenapa begitu banyak video kanak – kanak ini di Youtube? Siapa yang buat?

Fenomena Video Kanak – kanak yang Mencecah Berbilion Tontonan

Jika anda ingat, pernah tular tentang cerita mengenai kanak – kanak yang memperoleh pendapatan puluhan juta ringgit hanya dengan memuatnaik video di Youtube.

Majoriti penonton saluran tersebut pula adalah kanak – kanak. Bagaimana format video – video yang dihasilkan saluran ini? Anda boleh tonton sendiri video yang hampir mencecah 1 bilion tontonan ini:

Ya, videonya sangat ringkas, kanak – kanak tersebut membuka ‘telur’ watak kartun popular, dan mendedahkan harta karun permainan di dalamnya. Dia kemudian bermain dengan permainan tersebut beberapa ketika sehinggalah video tamat.

Format video begini amat disukai kanak – kanak kerana mereka (berbilion kanak – kanak seluruh dunia) terangsang dopamine mereka untuk tahu permainan baru apa mereka akan tengok setiap kali telur baru ditetaskan.

Malah, format ‘permainan kejutan’ ini menjadi satu genre tersendiri, dengan ratusan saluran cuba meniru, dan dengan capaian jutaan tontonan setiap satu video:

Dunia genre video kanak – kanak Youtube sebenarnya begitu membingungkan, kerana terdapat banyak lagi jenis video yang dihasilkan yang begitu berjaya, dan tidak difahami oleh orang dewasa:

Maka kita boleh sedari bahawa video – video kanak – kanak sememangnya sangat berpotensi mencapai jumlah tontonan yang tidak terjangkau akal banyaknya. Maka di situlah titik permasalahan utama video – video kanak – kanak di Youtube.

Mental Anak Anda Diancam Penggila Duit dan Robot Youtube

Di Youtube, anda sebenarnya boleh membuat duit dengan beberapa cara. Cara yang paling biasa adalah apabila anda membuka ruang pengiklanan di video yang anda hasilkan. Sebahagian daripada dapatan pengiklanan akan masuk ke akaun akaun anda, sebahagian akan masuk ke Youtube.

Apa yang menentukan jumlah duit yang anda terima? Banyak faktornya. Tetapi faktor utama adalah jumlah tontonan. Lebih banyak tontonan, lebih banyak peluang untuk banyak janaan pendapatan. Mudah.

Maka dari situ muncullah banyak pihak yang merasakan mereka boleh membuat duit mudah daripada menghasilkan video kanak – kanak. Mereka tiada niat menghasilkan bahan yang boleh merangsang minda anak – anak, menurut modul pembangunan insaniah tertentu. Mereka cuma nampak peluang duit. Apatah lagi jumlah tontonan video kanak – kanak begitu tidak masuk akal.

Dan lebih tambah menggerunkan, video apa yang anak anda nampak di Youtube ditentukan oleh satu lagi faktor yang kering dan tidak berperasaan. Robot. Atau lebih tepat, algoritma kecerdasan buatan Youtube.

Algoritma Youtube menyusun video – video menyusul, thumbnail, video rekomendasi berdasarkan ‘kata kekunci’ yang tertentu, corak thumbnail, trend semasa, audiens, elemen – elemen popular serta banyak lagi faktor yang tidak didedahkan serta berubah dari semasa ke semasa.

Maka sebab itulah, kita lihat tajuk – tajuk video kanak – kanak yang langsung tidak masuk akal. Kerana pemilik video sengaja menyumbat sebanyak mungkin kata kunci agar video mereka ditonton semaksimum mungkin.

Dan itulah sebab, kita lihat ‘video – video kanak – kanak’ di Youtube yang amat menggerunkan dan sebolehnya kita mahu jauhkan daripada anak – anak kita.

Keseluruhan channel ini pula mendatangkan seriau kepada ibu bapa.

Kawal dan Jauhkan Anak Anda Daripada Youtube

Sebagai seorang pengguna Youtube (peroleh pendapatan daripada laman web tersebut) sememangnya diakui Youtube tidak sesuai untuk kanak – kanak.

Banyak kandungan di medium tersebut tidak ditapis, atau terlepas daripada sistem tapisan AI lantas kadang kala disyorkan pula tontonannya kepada anak – anak kita. Maka dalam hanya beberapa klik, anak kita boleh dibawa menonton video berisi keganasan dan kelucahan, yang sememangnya disasarkan kepada anak kecil kerana mengejar capaian algoritma video kanak – kanak.

Tambahan lagi, pemilik – pemilik saluran Youtube tersebut boleh jadi sesiapa saja. Mereka tiada imej korporat, tiada kelayakan penghasil bahan kanak – kanak, tiada roh mendidik. Mereka boleh jadi cumalah pengejar tontonan terhadap golongan yang paling mudah dieksploitasi.

Jika perlu, muat turun dan simpan video – video kegemaran anak – anak anda dalam folder khas telefon. Jangan sesekali benarkan mereka mencari sendiri video di Youtube.

Pembentangan yang lebih mendalam mengenai isu yang cukup menggerunkan ini boleh ditonton di sini:


Murid 10 Tahun Menang Anugerah Sains Kerana Buktikan Ahli Sukan Dibencinya Menipu.

Biasanya dalam pameran sains sekolah – sekolah, murid – murid membentangkan dapatan tentang tanaman mereka yang membesar, atau kesan magnet kepada besi, atau berapa kali kucing mereka mengiau seminit.

Tapi tidak bagi seorang murid 10 tahun Davis, yang mempamerkan pameran sains dengan tajuk ‘Adakah Tom Brady Seorang Penipu?’

Tom Brady nampaknya adalah seorang pemain American Football berposisi quarterback. (Admin sampai sekarang tak faham permainan American Football ni. Jadi nah ini pautan kepada wikipedia untuk anda baca : American Football)

Juga nampaknya, pernah berlaku kontroversi besar dalam American Football yang siap diberi nama Deflagate. Menurut dakwaan kontroversi tersebut, pasukan Tom Brady menang perlawanan dengan pihak lawan kerana beliau sengaja memancitkan sedikit bola.

Khabarnya, dengan memancitkan sedikit bola American Football tersebut, ia memberi kelebihan kepada pasukan menyerang. Betul ke? Entah.

Jadi adik Davis 10 tahun ini pun membuat eksperimen sains untuk mengesahkan taktik kotor pemain American Football tersebut, lantas menjadi bahan idea untuk pameran sains.

Dia menyuruh kakak dan ibunya membaling tiga bola yang berbeza kadar pancitannya, kemudian merekod dan menggrafkan keputusan yang diperoleh.

Maka keputusan saintifik pun diperoleh dan ditulis dengan pensel:

Tom Brady memang penipu.

Dan Jason kemudian ternyata memenangi pameran sains tersebut!

Ketika ditanya apa yang mendorongnya membuat ‘kajian saintifik’ ini dan dipersembahkan di pameran sains, jawab Jason:

Saya benci Tom Brady.

Bayangkan anda ahli sukan yang sangat dibenci sampai berjaya mendorong seorang kanak – kanak memenangi pameran sains. Sungguh menginspirasi.


Simbol Matematik Ini Semakin Ditulis Semakin Tak Betul

Apabila kita belajar matematik, kita akan perasan bahawa semakin lama kita belajar, semakin kurang nombor digunakan. Sebaliknya yang mula memenuhi papan putih di hadapan adalah huruf dan simbol.

Dalam banyak – banyak simbol matematik (yang memang sangat banyak), ada suatu simbol yang sering kali menimbulkan sakit kepala apabila ditulis, iaitu simbol ? .

Pertama sekali, tak ramai yang tahu nama simbol tersebut. Ia biasa dipanggil ‘simbol ain pelik’ , ‘simbol garis conteng bengkang bengkok’, atau ‘tornado squiggle’.

Simbol tersebut sebenarnya dipanggil ‘Xi‘ , ia salah satu huruf Greek.

Dan kita biasa jumpa simbol tersebut apabila kita belajar mengenai set semesta.

Sukar Ditulis, Sampai Jadi Meme

Kepayahan untuk menulis simbol ? tersebut diakui oleh hampir semua pelajar matematik di mana saja sehingga menjadi meme.

Pelajar matematik memuat naik gambar tulisan ? yang paling buruk mereka pernah lihat.

Pengguna ini mengatakan semakin banyak ditulis simbol tersebut, semakin berubah menjadi nombor 3

Simbol ? juga nampaknya berupaya berubah menjadi sekalian simbol dalam Bahasa Manusia.

Ada yang membuat percubaan yang tak sama langsung, tapi tetap berbangga.

Dan sudah pasti, ramai yang menyalahkan orang Greek kerana memilih simbol yang semacam sengaja dibuat kompleks dan susah. Tak ada simbol lain ke?


Disangkakan Kayu Pelik, Rupanya Muncung Buaya yang Mencungap Daripada Beku di Tasik Ais

Suatu pemandangan yang pelik dijumpai di North Carolina, apabila dilihat seolah – olah terdapat batang kayu pelik yang timbul di tasik ais.

Rupanya – rupanya apabila dilihat dengan lebih dekat, ‘kayu’ tersebut ternyata merupakan muncung buaya (lebih tepat: alligator) yang timbul di permukaan tasik ais.

Pakar mengatakan bahawa alligator tersebut berbuat demikian untuk terselamat daripada cuaca sejuk, dalam suatu keadaan yang dipanggil ‘brumation’.

Apabila cuaca sejuk melanda bahagian Timur North Carolina, alligator tersebut tidak lari dari tasik, sebaliknya mereka mengesan waktu yang tepat ketika mana air mengeras, kemudian cepat mengeluarkan muncung mereka ‘tepat pada masanya’.

Ini membolehkan mereka untuk kekal bernafas dan hidup walaupun mereka kaku tidak mampu bergerak.

Walaupun alligator Amerika lebih menyukai iklim suam, mereka boleh terselamat daripada cuaca sejuk dengan cara brumation, suatu keadaan berhibernasi yang dilakukan oleh reptilia.

Apabila alligator berbrumasi, mereka tidak bergerak dan kadar degupan jantung, kadar pernafasan, metabolisma, dan suhu badan jatuh dengan sangat drastik. Apabila suhu meningkat kembali dan ais mencair, mereka bangun dan bergerak semula.

Ketika berbrumasi, alligator menaikan muncung lubang hidung mereka keluar daripada permukaan air untuk bernafas sedang keseluruhan tubuh mereka kekal dalam air. Mereka tidak makan pada waktu ini, atau mereka akan sakit.


Saintis Beri Amaran Agar Tidak Menukar Telefon Berulang – ulang Kali

Anda suka menukar telefon berulang – ulang kali? Setiap tahun? Setiap 6 bulan?

Pertama sekali, tahniah, kerana nampaknya anda kaya dan berkemampuan. Harap – harapnyalah. Dan anda bukan guna duit kawan atau pinjaman PTPTN. Kan?

Namun sebenarnya amalan menukar telefon berulang – ulang kali ini bukan sahaja ditegah oleh ustaz ustazah yang selalu memberi pesanan supaya jangan membazir di luar keperluan, ia juga ditegah oleh saintis.

Hal ini kerana amalan menukar – nukar telefon membawa kepada ancaman kepupusan beberapa elemen terhad yang kini semakin berkurang jumlahnya.

Saintis daripada University of St Andrews telah menghasilkan suatu jadual berkala unsur unik yang menunjukkan tahap kekurangan (scarcity) elemen yang digunakan dalam gajet harian seperti telefon bimbit dan TV.

Malangnya, bahan kimia yang menghasilkan telefon bimbit disenaraikan dalam ‘senarai kepupusan’.

Hampir 10 juta telefon pintar dibuang atau diganti setiap hari di Kesatuan Eropah sahaja.

Telefon pintar diperbuat daripada 30 elemen, separuh daripadanya mendatangkan kerisauan pada masa hadapan kerana jumlah yang semakin merosot – sama ada akibat bekalan yang terhad, lokasi mereka di kawasan berkonflik, atau ketidakmampuan kita untuk mengitar semula bahan tersebut.

Dengan penggunaan bahan – bahan terhad yang habis begitu cepat, Prof Emeritus David Cole Hamilton mempersoal trend menggantikan telefon bimbit setiap dua tahun.

Banyak elemen yang diancam kepupusan, maka perlukah kalian menukar telefon setiap dua tahun?

Sudah tiba masanya untuk kita memikirkan masa depan dan kesejahteraan bahan di bumi kita, daripada memikirkan model kamera telefon mana yang boleh menghasilkan selfie yang paling cantik (yang kemudian edit juga).


Pokok Petai Menangis Akhirnya Terjawab. Rupa – rupanya Kencing Riang – riang.

Fenomena pelik pokok petai berusia 30 tahun di Kampung Petani yang seakan – akan menangis baru – baru ini menggemparkan negara.

Pokok tersebut dilihat menitiskan air jernih umpama hujan renyai sejak minggu lalu, lantas dianggap sebagai hujan.

Terdapat segelintir orang yang kemudian menadah air berkenaan untuk dibawa pulang, ada juga yang minum, membasuh muka dan mandi air yang berbau petai itu.

Namun kemudian misteri itu ‘tangisan pokok petai’ itu terjawab. Ternyata air tersebut sebenarnya adalah daripada ‘kencing’ riang – riang.

Menurut laman web cicadamania, apabila riang-riang atau nama saintifiknya Cicada berkumpul dalam jumlah yang banyak pada hari panas, serangga itu minum dari cairan pokok dan akan ‘kencing’ ketika berbuat demikian.


Kesan Mandela – Apabila Jutaan Orang Miliki Memori Palsu

Pernah tak anda mengingat sesuatu, dan yakin betul dengan ingatan anda, sehinggalah memori anda tersebut dibuktikan salah? Sudah pasti anda akan merasa tak boleh terima dan terkejut. Seolah – olah anda tertipu sepanjang hidup anda.

Tapi jika memori tersebut turut dikongsi oleh ratusan malah ribuan manusia yang lain yang turut yakin bahawa ingatan mereka betul, tetapi kemudian dibuktikan salah, maka kita panggil fenomena tersebut sebagai Kesan Mandela.

Kesan Mandela ditakrifkan sebagai fenomena salah ingatan secara kolektif orang ramai orang.

Perkataan ini berasal pada tahun 2010, apabila ramai orang di internet memiliki memori yang salah bahawa Nelson Mandela telah meninggal dunia. Ramai yang percaya bahawa beliau meninggal di penjara pada tahun 1980an. Hakikatnya, Mandela dibebaskan pada tahun 1990 dan meninggal pada tahun 2013.

Kemudian, ramai yang menyenaraikan banyak lagi perkara yang disalah ingat orang ramai orang dalam suatu sub – reddit khas r/MandelaEffect .

Berikut adalah beberapa contoh kesan Mandela yang dikenal pasti:

Ramai orang yang mengingat pakcik yang terkenal dalam permainan monopoli sebagai memakai monocle – cermin mata di sebelah mata.

Sebenarnya, dia tidak pernah pakai.

Ini agak meletupkan kepala. Rasanya hampir semua orang mengingati adegan ibu tiri Snow White sebagai mengatakan ‘mirror – mirror on the wall’.

Tapi sebenarnya ayat sebenar yang disebut adalah ‘magic mirror on the wall’.

Gambar Pikachu mana yang anda rasakan betul? Jika anda pilih gambar kiri (belang hitam), maka pilihan anda salah, kerana Pikachu tidak pernah ada belang hitam di ekor.

Tidak diketahui kenapa begitu ramai yang memiliki memori tersebut.

Terdapat segelintir orang yang betul – betul fikir bahawa Kit Kat miliki tanda sempang. Tapi mereka kemudian marah kerana ternyata mereka salah, walaupun mereka yakin betul.

Ramai yang biasa mengingat lirik akhir lagu Queens yang terkenal ini sebagai “No time for losers, ’cause we are the champions…of the world!”

Tapi sebenarnya ‘of the world’ tiada di akhir lagu. Ia cuma berakhir pada champions.

Tak tahu kenapa, ramai orang yang miliki memori bahawa Mickey Mouse ada tali pada seluarnya. Sebenarnya tiada. Gambar yang betul adalah di sebelah kiri.

Mungkin kerana kita fikirkan bahawa seluar ikonik Mickey Mouse tersebut tidak cukup ketat, maka otak kita wujudkan imej tali pengikat pada bahu watak tersebut.

Ada juga orang yang klaim bahawa terdapat patung permainan Mickey Mouse yang miliki tali tersebut.

Ini juga buat pening kepala. Sepatutnya ‘Looney Toons’ lah kan? Sebab itu yang kita ingat, dan masuk akal lah Toons untuk Cartoons.

Tidak, nama yang asal bukan ‘Looney Toons’ tetapi ‘Looney Tunes’.

Kita biasa menganggap ejaan pada jenama penyaman udara ini sebagai ‘Febreeze’, ialah, sebab ‘breeze’ itu sendiri membawa maksud angin, malah sesuai dengan sebutannya.

Tapi sebenarnya memori kita salah. Ejaan sebenar kurang satu ‘e’, iaitu Febreze.

Sewaktu di asrama ramai yang mencari – cari rubix cube untuk dijadikan hobi baru. Namun rupa – rupanya ramai yang salah eja permainan tersebut. Sebenarnya namanya ialah Rubik’s cube.

Antara contoh kesan Mandela paling terkenal, slogan ikonik yang sering kali diulang – ulang daripada filem Star Wars ternyata bukanlah “Luke, I am Your Father”, tetapi “No, I am Your Father”. Tak percaya? Dengari sendiri.

Apa Penyebab Fenomena Ini?

Perkara yang lebih menarik mengenai fenomena kesan Mandela ini adalah berbagai – bagai teori yang dikemukakan untuk mencuba menjelaskannya.

Ia antara lain cuba dijelaskan menggunakan teori kuantum, serta menjadi ‘bukti‘ bahawa berkemungkinan fenomena ini mendedahkan realiti ‘alam semesta selari (parallel universe) atau multimesta (multiverse).

Dengan kata lain, kita mungkin berkongsi memori dengan kita di alam semesta lain, yang hidup dalam dunia di mana Pikachu sememangnya miliki belang hitam dan pak cik monopoli memakai monocle.

Ahli psikologi pula cuba menjelaskan fenomena ini menerusi penjelasan memori dan kesan sosial – terutama memori – memori salah. Menurut mereka, penciptaan memori – memori yang tidak pernah berlaku adalah hal yang biasa.

Apatah lagi dengan internet, kesalahan – kesalahan yang dilaporkan secara berulang – ulang lama kelamaan akan diterima sebagai kebenaran. Sebagai contoh, simulasi Permaisuri Diana dilanggar kereta sering dianggap sebagai rakaman video sebenar.

Terdapat juga sesetengah pihak yang membangkitkan teori konspirasi bahawa ia disebabkan oleh eksperimen large hadron collider CERN di Switzerland. Eksperimen CERN untuk mencari partikel misteri dikatakan telah mengoyakkan fabrik realiti ruang – masa.

Namun terdapat juga penjelasan ringkas untuk misteri ini. Boleh jadi syarikat tersebut pernah mengeluarkan beberapa ‘batch’ produk yang berbeza variasinya dengan reka bentuk asal, atau mungkin terdapat media pop yang popular yang sengaja mengubah frasa terkenal untuk mengelak isu hak cipta.


Pengutip Sampah Turki Bina Perpustakaan Dengan Buku Terbuang

Setiap tahun, bertan – tan buku dibuang oleh penerbit, dicarik – carikkan oleh perpustakaan, dan dilempar begitu saja oleh penghuni rumah.

Pekerja pembersihan di Ankara, Turki, bagaimanapun membuat keputusan untuk memberikan kehidupan baru kepada buku – buku lama terbuang yang mereka peroleh di longgokan sampah.

Buku – buku terbuang tersebut digunakan untuk membina perpustakaan percuma. Kini koleksi buku telah melebihi 6000 naskhah.

Pengutip – pengutip sampah Turki itu memulakan kerja menyelamatkan buku – buku buangan selama beberapa bulan. Apabila cerita tentang usaha mereka berkembang, penduduk mula menderma buku sendiri secara langsung kepada mereka.

Pada mulanya, perpustakaan tersebut hanyalah terbuka kepada pekerja dan keluarga mereka. Tetapi apabila koleksi mereka bertambah dan timbul minat dalam kalangan komuniti setempat, perpustakaan itu kemudian dibuka kepada orang awam.

Perpustakaan itu sendiri asalnya merupakan bangunan kilang batu bata kosong berdekatan dengan pejabat pusat syarikat pembersihan tersebut. Rupa – rupa struktur bangunan tersebut yang panjang dengan imej batuan lama cukup sesuai untuk dijadikan perpustakaan.

Kini koleksi perpustakaan tersebut sudah begitu besar sehingga mereka meminjamkan pula sebahagian buku terbuang kepada sekolah, program pendidikan, serta penjara.

Ternyata, ilmu adalah milik semua, tidak kira apa juga kerjaya anda, pengurus syarikat, profesor, pengutip sampah atau pembantu rumah.


Resume Kelakar yang Tular Ini Beri Pengajaran Perkara yang Jangan Dibuat Jika Hantar Email Penting

Sebuah cekupan skrin yang cukup menggelikan hati tular di media sosial baru – baru ini.

Gambar tersebut adalah mengenai penghantaran resume untuk permohonan internship. Bahagian awal emel tersebut tiada masalah, malah bahasanya cukup baik untuk format emel penghantaran resume.

Namun apabila dilihat versi panjang email tersebut, ternyata boleh tersedak air kopi.

Rupa – rupanya pemohon tersebut meminta orang lain menuliskan resume untuknya (suami mungkin, husnuzzonn), kemudian diemelkan kepadanya, dan dia langsung menekan forward kepada pegawai syarikat tersebut.

Maka mesej resume romantik pasangan yang menuliskan untuknya turut di’forward’kan bersama, siap beserta emoji.

Encik Aznam yang menerima emel tersebut kemudian menggariskan beberapa tips untuk mengemelkan permohonan, agar tidak berlaku kesilapan seperti ini lagi.

Tips yang diberikan beliau adalah:

Kesilapan yang kelakar ini bagaimanapun tidaklah dimarahi oleh Encik Aznam, beliau sebaliknya terhibur tatkala menempuh kesesakan trafik.


Tak Sangka! Macam Mana Nombor Pi Boleh Muncul di Tempat Pelik Ini?

Kadang kala matematik dan fizik bersekongkol dalam hal yang kita tak pernah jangkakan. Kadang kala ia terlalu berkebetulan, sampai kita rasa ia tidak lain ia adalah satu magis.

Sekarang, ayuh kita bermain satu permainan pong matematik.

Bayangkan kita ada dua bongkah. Satu bongkah bergerak menuju ke bongkah lagi satu yang tidak bergerak, melanggar bongkah tersebut, yang kemudian melanggar pula dinding, melantun, dan mengulang proses tersebut sehingga kedua – dua bongkah tidak lagi akan bertemu.

Sekarang permainannya adalah : kira berapa kali berlaku pelanggaran.

Dalam situasi di atas, pelanggaran antara 2 bongkah dengan jisim 1 kg setiap satu menghasilkan 3 pelanggaran (collision)

Oh, bayangkan juga simulasi ini berlaku dalam dunia ideal, yang tiada geseran, dan tiada tenaga yang hilang daripada pelanggaran. Bermakna setelah berpisah, bongkah tersebut akan bergerak selama – lamanya. Ya, situasi ini tidak wujud di dunia sebenar, tapi layankan saja.

Sekarang, apa akan jadi jika kita naikkan jisim bongkah kanan kepada 100 kg?

Jumlah pelanggaran kini meningkat kepada 31 (Durasi Gif tak cukup panjang nak tunjuk pelanggaran terakhir). Bagaimana pula jika kita naikkan jisim bongkah pertama kepada 10000 kg?

Jumlah pelanggaran adalah 314 (termasuk satu pelanggaran akhir dengan dinding). Jika kita naikkan lagi jisim bongkah kepada 1000 000 kg, kita akan dapat melihat satu corak yang aneh:

Nombor pelanggaran kini adalah 3141. Bagi mereka yang cerdas, kalian pasti sedar bahawa nombor ini sangat mirip dengan nombor pi.

? = 3.14159265359 ….

Tak percaya? Ayuh kita naikkan lagi jisim bongkah:

Bagi jisim 100,000,000kg, jumlah pelanggaran adalah sebanyak 31415, manakala bagi jisim 10,000,000,000 kg, jumlah pelanggaran adalah sebanyak 314159.

Ternyata ia memang nombor pi!

Malah menggunakan simulasi ini, kita boleh mengira bilangan digit ?, d , dengan mengira bilangan pelanggaran yang dihasilkan oleh bongkah dengan jisim 100^(d-1)

Contoh, untuk mengira 20 digit pi, bongkah tersebut perlu memiliki jisim seberat 100^19 kg, iaitu 10 kali ganda jisim lubang hitam supermasif! Dan anda perlu mengira pelanggaran sebanyak 31415926535897932384 kali!

Tapi itu satu hal, soalan yang lagi sesuai adalah:

MACAM MANA BOLEH ADA NOMBOR PI DEKAT SINI????

Daripada Fizik kepada Geometri

Ringkasnya, kita dapat buktikan bahawa simulasi bongkah melantun tersebut membentuk pelanggaran dengan jumlah pi dengan cara menterjemah dinamik fizik kepada geometri.

Simulasi tersebut adalah tertakluk kepada dua persamaan fizik di bawah:

Kita kemudian boleh menterjemah kedua – dua persamaan tersebut kepada diagram fasa (phase diagram) berbentuk bulat:

Diagram bagi situasi pelanggaran pula kemudian dapat dipetakan seperti di bawah:

Sekarang, kita boleh mengubah soalan kita daripada mengira jumlah pelanggaran, kepada soalan:

Berapa kali kita boleh menambah 2? dengan dirinya, sebelum ia melebihi 2? (ukur lilit bulatan)?

2? + 2? + 2? + 2? . . . + 2? < 2?

N . ? < ?

Di mana N adalah nilai integer terbesar sebelum jumlah darab dengan ? melebihi ? .

Tak faham? Jangan risau artikel ini bukanlah berniat untuk menerangkan panjang lebar tentang penyelesaian matematik tersebut.

Jika anda berminat, dijemput tontoni penjelasan terperinci menerusi video ini:

Anda juga boleh membuat simulasi sendiri melalui pautan di bawah. Selamat mencuba!


Ahli Fizik UKM Viral Kini Miliki Channel Youtube. Antara Saluran Perlu Tonton Untuk Faham Fizik Alam Semesta.

Amat jarang untuk kita temui saluran pendidikan orang Malaysia di Youtube. Lagi susah untuk kita dapati saluran pendidikan yang mengongsikan ilmu fizik tahap tinggi.

Mungkin kerana pelajar – pelajar sains tahap tinggi Universiti negara kita merasakan orang tidak berminat untuk mendengar. Mungkin juga kerana dirasakan membuat video Youtube merupakan suatu komitmen yang memerlukan pengorbanan masa, tanpa menjanjikan pulangan yang setimpal.

Namun nampaknya kini seorang ahli fizik dari UKM yang pernah tular mula memuat naik video beliau mengongsikan ilmu – ilmu menakjubkan mengenai fizik dan alam semesta.

Mohd Hafizuddin Kamal suatu ketika dahulu pernah tular apabila mendedahkan pengiraan fizik sepakan luar biasa Faiz Subri.

Apabila diamati profail ResearchGate beliau, kita dapati beberapa kajian yang amat menarik merangkumi lubang hitam, lubang putih (ada rupa – rupanya), teori tetangsi (String Theory), mekanik kuantum dan lain – lain.

Tambah membanggakan, apabila tulisan – tulisan mengenai tajuk – tajuk berat dan besar ini turut dibincangkan dalam Bahasa Melayu.

Hal ini ternyata sangat mengagumkan kerana bukan sahaja tajuk seperti kuantum amat sukar difahami, untuk menerangkan ke dalam Bahasa Melayu adalah lebih susah. Usaha seperti ini sangat dihargai.

Bermakna, jika anda ingin bertanyakan atau merujuk masalah Fizik, yang boleh dibahaskan dalam Bahasa Melayu, inilah orangnya!

Sewaktu artikel ini ditulis, saluran Mohd Hafizuddin Kamal baru aktif memuatnaik 4 video sepanjang satu minggu lepas.

Ayuh tunjukkan sokongan untuk dorong beliau terus membuat video! Mana tahu kita bakal miliki saluran Youtube setaraf Veritasium, PBS Space Time atau Minutephysics keluaran tempatan! Mereka juga bermula dengan video – video ringkas sebelum kemudian dikagumi sebagai saluran – saluran fizik dengan video – video yang meletupkan otak, setelah mendapat sokongan penonton mereka.


India Lancar Satelit Paling Ringan Dunia yang Dicipta oleh Seorang Remaja Muslim

India memecah rekod angkasa global apabila melancarkan satelit paling ringan di dunia yang dipanggil Kalamsat.

Menariknya, ciptaan hebat tersebut bukanlah dibuat oleh saintis terkemuka, atau jurutera profesional, tetapi oleh seorang remaja Muslim berusia 18 tahun yang bernama Rifath Sharukh.

Satelit tersebut malah dinamakan sempena bekas presiden India yang juga merupakan seorang saintis nuklear terkemuka, Dr APJ Abdul Kalam.

Satelit kecil tersebut, yang hanya seberat 64 gram, kemudian dilancarkan oleh NASA. Rifath merupakan rakyat pertama dari India yang membuat ciptaan yang diterima dan diterbangkan oleh agensi angkasa terkemuka tersebut.

Rifath bersama enam lagi ahli pasukan membina satelit mini tersebut menggunakan pencetak 3D. Ia juga adalah kali pertama teknologi percetakan 3D digunakan di angkasa lepas, menurut Rifath. Satu lagi rekod mengagumkan yang dicapai oleh beliau.

Dalam temu bual bersama Times of India, Rifath mengatakan:

Peranan utama satelit ini adalah untuk mendemonstrasikan prestasi carbon fibre percetakan 3D. Kami mereka cipta satelit ini sepenuhnya. Ia miliki komputer khas yang baru, serta lapan sensor untuk mengira pecutan, putaran, dan magnetosphere bumi

Daripada 80000 model yang dipersembahkan kepada NASA, Kalamsat mendapat tempat pertama.

Sebagai penghargaan, Rifath bersama pasukannya dianugerahkan hadiah wang tunai sebanyak Rs 10 lakh, iaitu sekitar RM 60 ribu ringgit.


Ini Paradoks Paling Best. Paradoks Kejutan!

Siapa yang suka paradoks? Paradoks ini buat kita pening, dan pening ni bagus!

Dalam banyak – banyak paradoks, ada paradoks yang paling best. Nama dia paradoks kejutan.

Paradoks Kejutan

Paradoks ini mudah diterangkan dengan satu cerita.

Dalam satu kelas, cikgu beritahu minggu depan, akan ada ujian mengejut. Hari ujian tersebut rahsia, tapi cikgu beritahu pelajar – pelajar;

Korang tak akan dapat teka hari ujian tu, dan jangan risau, korang pasti akan terkejut!

Jadi pelajar – pelajar itu pun bincangkan bila agaknya hari ujian itu akan diadakan. Iyalah, baru mereka dapat rancang bila hari terakhir nak pulun hafal buku teks. Macam tak pernah buat pulak.

Mereka kemudian bentangkan dua syarat yang diumumkan oleh cikgu:

Kemudian menggunakan penaakulan logik, mereka mengatakan mustahil ujian tersebut akan dibuat pada hari Jumaat. Sebab, kalau hari Khamis minggu depan tak ada ujian, memang pastilah kita tahu ujian akan dibuat pada hari terakhir, hari Jumaat. Tak ada hari lain.

Jadi kalau hari Khamis tak ada ujian, dan kita tahu ujian 100% akan berlaku hari Jumaat, maka kita taklah terkejut.

Jadi mereka pun yakin 100% ujian kejutan tak boleh dibuat pada hari Jumaat. Mereka buang hari Jumaat daripada senarai hari ujian.

“Eh sekejap. Kalau macam tu, hari Khamis pun mustahillah berlaku ujian. Sebab kalau hari Rabu tu tak ada ujian, kita tahu bahawa ujian boleh berlaku pada hari Khamis atau Jumaat” seorang pelajar membuat teori.

“Hari Jumaat kita dah tahu mustahil ada ujian, maka kita tahulah ujian akan berlaku Khamis, jadi sekali lagi. Kita tak terkejut”

“Kalau macam tu, sama jugalah dengan hari Rabu. Sebab kalau hari Selasa tak ada ujian, kita tahu ujian mesti berlaku hari Rabu, sebab kita dah pangkah hari Jumaat dengan Khamis. Hari Selasa dengan Isnin pun samalah!”

“Kesimpulannya, hari apa pun cikgu tu buat ujian, kita tak akan terkejut. Jadi, mustahillah boleh berlaku ujian mengejut, kan?” Pelajar tersebut membuat kesimpulan.

Maka setelah meyakini bahawa mustahil cikgu tersebut boleh membuat ujian yang mengejutkan mereka, mereka pun bersantai – santai pada hujung minggu.

Sampailah ujian berlaku pada hari Rabu, dan mereka semua terkejut!

Maka pengumuman cikgu bahawa mereka akan terkejut tu betullah, tapi dekat mana logik pemikiran pelajar – pelajar tu salah?

Paradoks yang Macam Tak Ada Penyelesaian

Dalam sejarah, banyak paradoks yang dihasilkan. Namun banyak juga yang berjaya diselesaikan, dan ada yang dibuktikan bahawa ia bukan paradoks, sebaliknya hanya kekeliruan.

Paradoks yang betul – betul mantap adalah paradoks yang seakan – akan tiada penyelesaian, yang masih menimbulkan kepeningan walau setelah puluhan tahun ia dikemukakan.

Ternyata paradoks kejutan ini termasuk dalam senarai paradoks yang mantap, kerana sampai sekarang, ia masih belum diselesaikan secara rasmi.

Paradoks yang nampak macam tidak berfaedah ini kemudian mencipta lagi kejutan (hehe) apabila ia sebenarnya boleh digunakan untuk mengembangkan game theory dan Godel’s Incompleteness Theorem.

Jadi apa penyelesaian kepada paradoks ini? Ada dua aliran yang mengatakan mereka berjaya selesaikan:

Aliran logik, iaitu senang kata ahli matematik, mengatakan masalah paradoks ini adalah kerana ia bersifat ‘self – referential’. Atau dengan kata lain, pernyataan guru tersebut sebenarnya berputar merujuk kepada diri sendiri.

Hal ini tidak diterima dalam matematik.

Aliran epistemologi pula mengatakan bahawa masalah paradoks ini puncanya sebab pelajar tersebut cuba meneka masa depan.

Manusia tidak akan tahu, dengan penuh yakin, apa yang akan berlaku pada masa depan.

Bila pelajar menganggap pengetahuan mereka yang terbatas sebagai benar, maka itulah punca mereka terkejut.


Ayuraa Terapi Kolagen

Berminat untuk dapatkan minyak angin berkhasiat Ayuraa? Ikuti cara yang mudah ini!

1) klik pautan berikut:

2) aplikasi whatsapp akan dibuka.3) Tekan ‘send’4) Tunggu balasan ?

Pakej – pakej Ayuraa

Berikut adalah pakej – pakej yang ditawarkan Ayuura, pilih yang mana berkenan:

Sudah ada pakej yang berkenan di hati? Ingin menempah? Ikuti cara yang mudah ini:

1) klik pautan berikut:

Testimoni

Apa kata pelanggan tentang produk – produk Ayuraa?

Wah hebatnya produk Ayuura! Berminat dapatkan? Sekali lagi, ikuti langkah mudah di bawah

1) klik pautan berikut:


Kalah Lagi … AI Tumpaskan Manusia 10 – 0 dalam StarCraft II dengan Teknik Sangat Menggerunkan

Kecerdasan Buatan (AI) sebelum ini telah mencipta rekod baru yang cukup menggemparkan apabila berjaya menumpaskan manusia dalam permainan Go, sebuah permainan yang dianggap lebih kompleks daripada catur (yang juga kita manusia telah ditumpaskan).

Itu sudah cukup menyedihkan bagi manusia, tapi kumpulan di belakang kecerdasan buatan AlphaStar nampaknya tidak puas melihat manusia kalah, dan kemudian menghasilkan pula AI yang lebih canggih sehingga mampu memenangi permainan StarCraft II.

StarCraft II – Permainan Strategi yang Sangat Mencabar

StarCraft II adalah antara permainan Real Time Strategy (RTS) yang paling mencabar sejak beberapa tahun kebelakangan ini, dan antara permainan yang memerlukan kemampuan strategi, kepantasan berfikir dan kelajuan tindakan per minit (Action per minute) yang seolah – olah hanya mampu dibuat manusia super (superhuman).

Persaingan permainan tersebut tersangat sengit. Itulah sebabnya pemenang StarCraft World Championship tahun lepas membawa pulang wang sebanyak $280,000

Ringkasnya, untuk memenangi sebuah permainan StarCraft II, pemain perlu menguasai dua aspek: pengurusan makro dan pengurusan mikro.

Pengurusan makro adalah pemain perlu menguruskan membina markas, menguruskan sumber, membina unit, dan menjaga bekalan.

Pengurusan mikro pula adalah pemain perlu mengawal unit – unit tentera mereka sewaktu bertempur supaya setiap serangan yang dibuat menghasilkan keputusan paling efektif.

Maka untuk menang, anda perlu cepat berfikir, bijak merancang, dan mampu menekan papan kekunci dan tetikus dengan sangat laju, menjangkau 390 APM.

AI Sebelum Ini Sangat Susah Kuasai StarCraft II

Walaupun AI sudah ‘khatam’ dalam permainan seperti Atari, Mario, Quake III, dan Dota 2, ia sangat susah menguasai kerumitan permainan StarCraft.

Cabaran – cabaran besar berikut amat sukar dipatahkan oleh AI:

AI Deepmind bernama AlphaStar kemudian tampil ke hadapan menjawab semua cabaran – cabaran ini, dan membuat manusia ternganga.

AlphaStar, Juara yang Berlatih Selama Ratusan Tahun

Dalam Dragon Ball (atau anime Jepun secara umum), semua watak boleh menjadi kuat dengan berlatih.

Apabila timbul watak jahat yang berkali – kali ganda lebih kuat, mereka kemudian dihantar berlatih di Hyperbolic Time Chamber, di mana 1 tahun di dalam bersamaan 1 hari di luar. Hasilnya, mereka boleh luang bertahun – tahun untuk berlatih untuk menumpaskan lawan selang beberapa hari.

Itulah yang dilakukan oleh AI AlphaStar yang ternyata sangat menggerunkan. Ia telah dilatih untuk bermain StarCraft, dalam tempoh masa menyamai 200 tahun permainan di dunia sebenar.

Pada mulanya, rangkaian neural itu dilatih dengan belajar daripada pemerhatian terhadap cara permainan manusia. Maka AlphaStar kemudian boleh belajar, dengan cara meniru, strategi – strategi yang digunakan oleh pemain di tangga permainan StarCraft.

Agen yang awal kemudian berjaya menumpaskan AI tahap ‘elit’, iaitu lebih kurang tahap emas bagi pemain manusia.

Agen – agen AI ini kemudian disimulasikan untuk berentap sesama sendiri dan setiap pemenang akan mendaki anak tangga. Maka mesin tersebut mempelajari sendiri strategi – strategi yang berkesan, pematah strategi tersebut, cara permainan mana yang sesuai untuk melawan cara permainan lain, semuanya dalam ‘otak’ mesin tersebut.

Apatah lagi, beribu – ribu permainan StarCraft dimainkan serentak dalam masa 14 hari, dan segala data daripada simulasi tersebut menyamai 200 tahun masa permainan StarCraft dunia sebenar.

Pemain manusia paling lama dalam Esport StarCraft pun hanya belasan tahun.

Maka apabila AlphaStar dihadapkan dengan pemain profesional TLO, manusia tumpas 5 – 0 dengan sebuah permainan mencatat masa yang sangat pendek, hanya 17 minit.

Kemudian manusia tidak berpuas hati, dan menghantar pula MaNa, salah seorang pemain StarCraft paling hebat dalam dunia. Sekali lagi, kita kalah 5 – 0.

Mungkin selepas ini manusia boleh bungkus barang dan tidak perlu lagi terima sebarang cabaran daripada robot.


Filem Pendek Tentang Depresi Pelajar Luar Negara Ini Sangat Menginsafkan

Belajar di luar negara adalah antara impian banyak pelajar. Peluang untuk merasa ‘fly’, berjumpa bangsa antarabangsa lain, merasa salji, ini semua antara perkara yang diinginkan sebahagian pelajar.

Namun tidak ramai yang tahu kisah sebenar di belakang. Pelajar luar ramai yang menghadapi masalah kewangan, kejutan budaya, masalah adaptasi, ditipu ejen perumahan, masalah pembelajaran, masalah kesihatan dan hilang punca.

Antara masalah yang kerap kali menimpa pelajar luar negara, tapi kerap kali juga disembunyikan adalah depresi. Kadang kala, seorang pelajar boleh ‘menghilangkan diri’ berbulan – bulan dek kerana kemurungan.

Masalah depresi ini diterokai oleh sekumpulan pelajar di Eropah yang menghasilkan filem pendek Depresi.

Filem Pendek Depresi

Video bermula dengan seorang lelaki, Zol yang kelihatan tidak keruan, memunggah – munggah barangan di sebuah bilik.

Ternyata dia sebenarnya mencari sebotol ubat, yang kemudian ditelan dalam keadaan panik.

Adegan seterusnya menerangkan apa sebenarnya yang berlaku. Zol menelefon ayahnya memberitahu bahawa dalam 4 bulan, dia akan tamat pengajian. Dia kemudian mengajak ayahnya untuk datang ke majlis graduasi.

Namun, ayahnya kemudian menyatakan beliau tidak dapat hadir, kerana kesuntukan wang. Ayahnya malah meminta Zol menghantarkan duit kerana tiada duit menampung yuran sekolah adiknya.

Hal ini mendatangkan tekanan buatnya, sehingga membuatnya pengsan. Akibat tidak tahan dan tidak tahu apa , Zol kemudian mengambil lagi botol ubat sebelum ini.

Rakan Zol kemudian masuk ke bilik dan menghentikannya. Dia meminta Zol menceritakan masalahnya bersama.

Dalam adegan yang menyentuh hati, rakan tersebut menenangkan Zol dan mengatakan ubatan yang diambil tak menyelesaikan masalah yang dihadapinya.

Aku dah malas fikir dah …

Zol, kalau kau malas fikir, kita fikir sama – sama Zol! Sebab tu aku ada kat sini, Zol!

Pengarah filem kemudian meneroka perkara – perkara yang boleh membantu pelajar luar negara yang mengalami depresi, termasuklah berada dalam lingkungan kawan – kawan yang baik, keluar melihat alam, mengongsikan masalah dan menyedari bahawa rakan yang terbaik sebenarnya adalah Allah S.W.T

Walaupun video ini pendek, tetapi mesejnya cukup dirasai. Kita harapkan semoga pelajar luar negara menghasilkan lebih banyak karya yang memberi pengajaran bermakna kepada masyarakat.


Angkasawan Islam ke-9, Dr Sheikh Muszaphar Ceritakan Fakta Sebenar Bentuk Bumi

PERSOALAN mengenai adakah Bumi ini leper atau ‘flat earth’ telah mendapat perhatian Dr Dr Sheikh Muszaphar yang merupakan angkasawan pertama Malaysia. Sebagai seorang angkasawan Islam yang ke-9 menerokai angkasa lepas beliau berasa bertanggungjawab untuk menceritakan fakta sebenar.

Ikuti catatan beliau dalam akaun Instagram @drsheikhmuszaphar:

“Pic – Is the Earth flat?

Hati ini terdetik untuk menjawab desas desus mengenai persoalan di atas…

Sebagai Angkasawan Islam yang ke-9 menerokai angkasa lepas, adalah menjadi tanggungjawab untuk diri ini menceritakan fakta sebenar…

Mengelilingi Bumi sebanyak 16 kali sehari.

Setiap 45 minit matahari terbit dan terbenam.

Mengelilingi Orbit dengan kelajuan 27000km/hr.

Laungan Azan kedengaran seketika.

Bibir terkumat kamit terpegun dengan kebesaran Illahi.

Melihat Bumi dengan mata sendiri.

Degupan jantung berhenti seketika.

Meremang bulu roma.

Mata tidak terkebil.

Melihat Kebesaran Maha Pencipta.

Amat sukar untuk digambarkan suasana di angkasa lepas…

Bergetar jiwa sepanjang 12 hari di sana.

MasyaAllah… SubhanAllah…

And the Earth is spherical in shape.

Geosphere to be exact.

Squashed at the poles and bulged at the Equator.

Not like a ball but more to an egg.

Every human being should go to space if given the opportunity.

It changes your perspective on life as a whole.

It makes you a true believer on the Creator.

The experience is truly amazing and spectacular.

It’s hard to change the minds of the flat-Earth believers.

But here I am sharing you my experience of what I have seen.

In the name of Allah it comes from my heart.

Salam Jumaat Everyone…

Semoga mendapat Barakah semua.

Amiinn…

Love As Always…

PS – Just wanted to straighten the facts!”